Kerap buat ‘live’ TikTok, tiada kerja? Itu pilihan saya – Neelofa
Oleh MOHD. HAIKAL ISA

26 Disember 2022, 6:29 pm
PETALING JAYA – Menjawab dakwaan konon-kononnya tiada tawaran kerja dek kerap membuat siaran langsung (live) TikTok, pengacara popular Neelofa bertegas, situasi tersebut merupakan pilihan sendiri.
Pemilik nama lengkap, Noor Neelofa Mohd. Noor itu berkata, dia sendiri memilih untuk tidak tidak aktif dalam karier seni dan selesa memberi keutamaan kepada perkara paling mustahak iaitu keluarga.
“Saya sendiri yang memilih untuk tidak melakukan banyak kerja sebab itu adalah pilihan saya. Cukuplah setahun satu kendalikan program Next To Neelofa.
“Kalau setiap minggu keluar televisyen, tak bergerak kerja saya sebagai seorang ibu dan isteri. Saya pun ada banyak bisnes yang nak diuruskan,” katanya dalam satu sesi live dalam TikTok, baru-baru ini.
Bekas pengacara program hiburan MeleTOP itu turut mengakui bahagia dengan keputusan yang dibuat.
“Saya gembira dengan apa yang saya lakukan sekarang. Doakan semoga semuanya dipermudahkan,” katanya lagi.

Terdahulu, seorang pengikut mempersoalkan kehadiran Neelofa yang kerap membuat sesi live aplikasi TikTok hingga mendakwa ibu kepada seorang cahaya mata itu sudah tiada tawaran kerja.
Pada Disember 2019, Bintang Paling Popular 2016 (ABP 2016) itu membuat pengumuman mengejut mengundurkan diri daripada mengacarakan program MeleTOP yang cukup sinonim dengan dirinya selepas tujuh tahun.
Selepas itu, perlahan-lahan Neelofa menjarakkan diri dari dunia hiburan terutama apabila berkahwin dengan pendakwah bebas, Haris Ismail pada Mac 2021 dan terdahulu, mengenakan imej berniqab setahun sebelumnya.- KOSMO! ONLINE


Ketua Menteri Melaka nafi letak jawatan
Oleh Abdul Rahman Razali dan KOSMO!

26 Disember 2022, 6:55 pm
Ketua Menteri Melaka nafi letak jawatan | 15 MINIT MMTV 26 Disember 2022.


Suka ke tiba-tiba tahu kahwin di Thailand? – Puteri Sarah
Oleh MOHD. HAIKAL ISA

26 Disember 2022, 6:37 pm
PETALING JAYA – Pelakon Puteri Sarah mempersoalkan tindakan suaminya, Syamsul Yusof yang konon-kononnya mahu mengambil tindakan undang-undang terhadap agensi kerajaan, Jabatan Agama Islam Wilayah Persekutuan (Jawi).
Pemilik nama lengkap, Puteri Sarah Liyana Megat Kamaruddin yang sedang bercuti bersama dua anak, Syaikhul Islam dan Sumayyah di Jepun itu turut mengundang spekulasi ramai apabila memberi bayangan seolah-olah Syamsul sebenarnya sudah berkahwin lagi di Thailand.
“Sebagai isteri, memang wajib taat suami tapi kita suka ke tiba-tiba tahu kahwin di Thailand?
“Lepas itu, tak mengaku? Nak saman Jawi tu dah betul-betul pasti ke? Sis tanya saja. Nak sambung makan popcorn (bertih jagung). Kat Disneyland (Jepun) ini popcorn sedap,” tulisnya berbaur sindiran menerusi satu entri Instastory.
Terdahulu, Sarah, 37, melahirkan rasa kasihan terhadap pihak ketiga yang didakwa sudah dinikahi Syamsul namun perkahwinan mereka terpaksa disembunyikan daripada pengetahuan umum dan tiada sebarang majlis resepsi.
“Kalau dah kahwin, berterus-terang. Kasihan juga isteri baru, sudahlah kahwin tiada majlis seperti ‘cowboy’,” katanya seperti dipetik sebuah akhbar arus perdana tempatan.
Masih bergelut dengan permasalahan rumah tangga yang tidak berkesudahan, Syamsul, 38, mendedahkan ingin mengambil tindakan undang-undang sebanyak RM10 juta kepada Jawi kerana agensi tersebut dikatakan telah mengeluarkan satu kenyataan fitnah terhadapnya.

“Dipendekkan cerita, saya akan saman pihak Jawi RM10 juta kerana mereka telah mengeluarkan satu kenyataan fitnah terhadap saya yang tidak benar dan boleh dikatakan palsu,” katanya kepada Kosmo! Online, baru-baru ini.
Sejak minggu lalu, kecoh dakwaan netizen mengatakan Syamsul dan Ira Kazar sudah berkahwin.
Anak kepada kepada pelakon Kazar Saisi itu dikatakan menjadi orang ketiga dalam konflik rumah tangga Sarah dan Syamsul yang difahamkan sudah sekian lama tidak tinggal sebumbung.
Syamsul dan Puteri Sarah berkahwin pada 8 Mac 2014. Hasil perkongsian hidup, mereka dikurniakan dua cahaya mata iaitu Syaikhul Islam, 5, dan Sumayyah kini berusia 3 tahun. – KOSMO! ONLINE


Kereta terbakar punca sesak 17 km berhampiran Terowong Menora
Oleh LUQMAN RIDHWAN MOHAMED NOR

26 Disember 2022, 6:13 pm
IPOH – Kebakaran sebuah kenderaan di Kilometer (km) 259 arah selatan dari Kuala Kangsar ke Ipoh di Lebuh Raya Utara-Selatan menyebabkan kesesakan sejauh 17 kilometer hari ini.
Menurut ciapan Lebuh Raya Utara-Selatan, lorong kiri di tempat kemalangan masih lagi ditutup, dengan kesesakan awal di lokasi tersebut pada awalnya direkodkan sejauh 5 km sebelum kini menjadi 17 km.
“Status terkini lorong kiri masih ditutup. Trafik sesak 17 km. Sila rancang perjalanan anda dan pandu berhati-hati. Harap maklum,” ciapnya.
Dalam pada itu, jurucakap Jabatan Bomba dan Penyelamat Malaysia (JBPM) Perak berkata, kebakaran tersebut melibatkan sebuah kereta jenis BMW yang musnah 90 peratus.
Katanya, insiden tersebut tidak melibatkan sebarang mangsa dengan tindakan pemadaman telah diambil dan selesai sepenuhnya pada pukul 5.04 petang tadi.
Menurut hantaran seorang pengguna Facebook, Nurul Atikah Mohamad Zakaria pula, kesesakan itu berlaku berhampiran Terowong Menora, dengan penumpang kenderaan itu berjaya menyelamatkan diri. – KOSMO! ONLINE


Lelaki tetak suami baharu bekas isteri
Oleh KOSMO!

26 Disember 2022, 7:00 pm
JAKARTA – Seorang lelaki dari Batam, wilayah Riau nekad membunuh suami baharu bekas isterinya kerana cemburu melihat kebahagiaan wanita berkenaan, lapor laman berita Detik Sumut semalam.
Menurut polis, suspek membunuh mangsa dengan menggunakan sebilah parang sekitar pukul 1 petang (waktu tempatan), Sabtu lalu.
“Pelaku ialah bekas suami kepada isteri mangsa. Mangsa dan isterinya baru sahaja mendirikan rumah tangga.
“Insiden itu berlaku disebabkan perasaan cemburu,” kata seorang pegawai polis, Budi Hartono.
Pembunuhan tersebut berlaku di Kompleks Baloi Center, Lubuk Baja, Batam, ketika suspek mendekati mangsa dengan membawa sebilah parang sebelum membunuhnya.
“Suspek secara tiba-tiba datang membawa parang lalu menghayunkan parang ke (arah) mangsa.

“Tetakan tersebut ditepis oleh mangsa menggunakan tangan lalu menyebabkan mangsa terduduk. Suspek kemudian menghayunkan parang dan mengenai leher mangsa lalu dia meninggal dunia,” jelas Budi.
Selepas membunuh mangsa, suspek bertindak keluar dari rumahnya dan melarikan diri dengan menggunakan sebuah motosikal miliknya manakala isteri mangsa meminta pertolongan.
“Pelaku melarikan diri dengan membawa parang yang digunakan untuk menetak mangsa. Buat masa ini, anggota polis sedang memburu suspek,” kata Budi. – Agensi


Suami isteri sempat keluar kereta sebelum terbakar
Oleh NOR AINNA HAMZAH

26 Disember 2022, 9:28 pm
JEMPOL – Tindakan pantas seorang lelaki memberhentikan kenderaan sebaik menyedari kereta dinaiki terbakar membantu menyelamatkan nyawanya serta isteri dalam kejadian di persimpangan empat lampu isyarat Bandar Sri Jempol, di sini, petang tadi.
Dalam kejadian kira-kira pukul 6.44 petang itu, kereta jenis Chery Easter dinaiki mangsa, A. Maniyarasan, 50-an bersama isterinya musnah 70 peratus akibat kebakaran terbabit.
Menurut Penolong Kanan Penguasa Bomba (PKPgB), Mohd. Hazreen Mohd. Zahar, sebaik tiba di lokasi, api sedang marak sebelum kebakaran itu berjaya dikawal sepenuhnya beberapa minit kemudian.
“Kejadian disedari oleh mangsa yang dalam perjalanan dari arah Muazzam, Pahang ke kediamannya di Rantau melihat asap keluar daripada kereta berkenaan ketika berhenti di persimpangan lampu isyarat tersebut.
“Mangsa kemudiannya memberhentikan kenderaan tidak jauh dari persimpangan lampu isyarat tersebut. Mangsa dan isterinya dilaporkan tidak mengalami sebarang kecederaan. Punca kebakaran masih dalam siasatan,” katanya dalam satu kenyataan hari ini. – KOSMO! ONLINE


Wanita dibelasah kekasih selepas ajak berkahwin
Oleh KOSMO!

26 Disember 2022, 8:00 pm
NEW DELHI – Seorang lelaki di negeri Madhya Pradesh, India membelasah teman wanitanya yang berusia 19 tahun selepas gadis berkenaan meminta untuk mengahwininya lapor portal berita India Today semalam.
Lelaki yang dikenali sebagai Pankaj Tripathi, 24, itu telah diberkas manakala video kejadian yang didakwa berlaku Rabu lalu tular di platform media sosial.
Menurut seorang pegawai polis, Naveen Dubey, maklumat awal menunjukkan lelaki dalam video itu ialah penduduk kampung Dhera di kawasan Mauganj.
Suspek dan mangsa dikatakan sedang menjalin hubungan cinta sebelum mangsa dibelasah selepas berlaku pertengkaran antara mereka berdua.
Dalam video yang sama, mangsa meminta tertuduh mengahwininya dan lelaki berkenaan pada mulanya dilihat mempamerkan riak wajah menjengkelkan, sebelum mula menendang serta menampar mukanya berulang kali.
Suspek pada awalnya ditahan di bawah seksyen 151 iaitu atas kesalahan mengganggu ketenteraman awam tetapi dibebaskan kerana mangsa enggan membuat sebarang aduan terhadapnya.

Bagaimanapun, apabila video serangan itu tersebar, kes di bawah seksyen 323 iaitu mendatangkan kecederaan secara sukarela dan peruntukan lain Kanun Keseksaan India yang berkaitan telah dikenakan terhadap suspek.
Mangsa juga membuat aduan terhadap orang yang merakam kejadian tersebut dan menyebarkan video itu. – AGENSI


Bantuan khas mangsa banjir Terengganu disalur bulan depan
Oleh TENGKU DANISH BAHRI TENGKU YUSOFF

26 Disember 2022, 3:32 pm
KUALA TERENGGANU – Bantuan khas tunai RM10,000 dan RM1,000 dijangka mula disalurkan kepada keluarga mangsa banjir di Terengganu bermula bulan depan.
Menteri Besar Terengganu, Datuk Seri Dr. Ahmad Samsuri Mokhtar berkata, bantuan tersebut bakal memanfaatkan lebih 10,000 ketua isi rumah (KIR) terjejas.
“Proses agihan itu mungkin ambil masa sedikit dan akan diserahkan sebaik kerajaan negeri Terengganu mendapat senarai lengkap daripada Jabatan Kebajikan Masyarakat (JKM).
“Seperti diumumkan, bantuan RM10,000 akan diberikan kepada keluarga yang kematian ahli keluarga akibat banjir manakala RM1,000 pula kepada KIR yang berdaftar sebagai mangsa banjir,” katanya di sini hari ini.
Ahmad Samsuri berkata, mekanisme bantuan akan diberikan secara tunai seperti amalan kebiasaan sebelum ini.
Dalam perkembangan sama, beliau berkata, kerajaan negeri Terengganu sedang meneliti bentuk bantuan lain yang boleh dihulurkan bagi meringankan beban mangsa banjir di negeri itu.

“Selain bantuan khas tunai, antara keperluan lain diperlukan mangsa pasca banjir termasuk membaiki atau membina semula kediaman masing-masing yang rosak,” katanya. – KOSMO! ONLINE


[VIDEO] Loya cicak dalam aiskrim
Oleh FLORINA DERIS

26 Disember 2022, 4:57 pm
PETALING JAYA – Seorang kanak-kanak terkejut dan loya apabila ternampak cicak hidup dalam aiskrim yang sedang dinikmatinya.
Menerusi hantaran pengguna di media sosial, @AsyarafRosli_ memaparkan seorang kanak-kanak perempuan sedang menikmati aiskrimnya sebelum menyedari dia sedang mengigit seekor cicak hidup.
“Wey, trauma! aiskrim ada cicak,” kata Asy menerusi kapsyen hantaran tersebut.
Perkongsian video tersebut telah mengundang pelbagai reaksi daripada netizen yang rata-ratanya berasa kasihan dengan kanak-kanak tersebut.
“Saya pernah terkena suatu ketika dahulu sewaktu makan keropok dan ada cicak di dalamnya, ciap seorang pengguna, @oppelady.
“Aduhai, agaknya haiwan itu terjatuh daripada siling dan tepat masuk ke dalam kon aiskrim kerana tapak kaki cicak licin. Mungkin ia tersalah mendarat,” komen seorang lagi pengguna, @NurulMaziah18.

“Kasihan sungguh. Mesti dia fobia hendak makan aiskrim hingga dewasa,” tulis netizen @arfdy12 menerusi laman sosial yang sama.
Seorang pengguna, @AsyrafRosli_ menyangka ia hanya sekadar cicak mainan rupa-rupanya ia bernyawa.
“Dulu, cicak masuk ke dalam botol air dan saya terus membuangnya kerana berasa geli. Baru hendak memakainya pada hari itu, hari itu juga cicak boleh masuk ke dalamnya,” katanya menerusi ruangan komen. – KOSMO! ONLINE

Wehhh trauma! KitKat bertukar jadi cicak😭 pic.twitter.com/ADxzHPB1dG
— Asy | iPhone Repair Murah (@AsyrafRosli_) December 25, 2022


Kena minta izin buka telefon suami, isteri
Oleh KOSMO!

26 Disember 2022, 4:19 pm
PETALING JAYA – Setiap suami atau isteri perlu meminta izin terlebih dahulu sebelum membuka telefon pasangan masing-masing.
Namun begitu, jelas penceramah selebriti, Ustaz Azhar Idrus, jika pasangan masing-masing tidak kisah maka tidak timbul isu atau hukum disebalik perbuatan tersebut.
“Kadang-kadang telefon ni ada hal peribadi di antara suami dengan mak atau adik-beradik dia yang tidak perlu kita tahu.
“Sama juga kalau telefon isteri, mungkin ada perbualan dia antara keluarga yang tidak perlu kita tahu, jadi perlu minta izin terlebih dahulu jika kita nak buka,” jelasnya dalam satu video ceramah baru-baru ini.
Namun jelas Azhar, jika pasangan masing-masing tidak meletakkan sebarang syarat serta tidak kisah telefonnya dibuka, maka tidak timbul masalah.
“Jika suami tak kisah kita buka telefon dia, maka buka sahaja, tiada syarat yang ditetapkan oleh suami tidak mengapa.

“Jika suami buat undang-undang nak buka kena tanya dulu, jadi isteri memang tidak boleh buka dan memang kena minta izin dahulu,” jelasnya. – KOSMO! ONLINE.


Sekolah di Jepun beri pinjam skuter elektrik kepada pelajar
Oleh KOSMO!

26 Disember 2022, 6:00 pm
KAGOSHIMA – Sebuah sekolah tinggi di barat daya Jepun sedang menguji satu sistem untuk meminjamkan skuter elektrik kepada pelajar bagi memudahkan perjalanan mereka ke sekolah, lapor portal berita The Mainichi semalam.
Ia juga merupakan salah satu usaha untuk mengurangkan kos dan pelepasan gas karbon dioksida ke atmosfera Bumi.
Usaha itu dilaksanakan di Sekolah Tinggi Okinoerabu, Kepulauan Amami, dalam wilayah Kagoshima dengan sasaran untuk mencapai penyahkarbonan.
Ia dalam masa sama menguji sistem pemberian pinjaman 10 skuter kepada pelajar yang berminat dengan setiap seorang diberi pinjam sebuah skuter selama sebulan sehingga Mac tahun depan.
Sekolah yang terletak di bandar China itu, selain bandar Wadomari di Kepulauan Okinoerabu, telah ditetapkan sebagai kawasan utama untuk penyahkarbonan oleh Kementerian Alam Sekitar pada April lalu.
Bandar-bandar tersebut telah memajukan usaha untuk mencapai matlamat sifar karbon menjelang tahun fiskal 2030 sekali gus mendahului sasaran kerajaan Jepun pada tahun 2050. – Agensi


Song Joong-ki bercinta dengan wanita British
Oleh NUR AL-FAIRUZA SYARFA NOR SAIDI

26 Disember 2022, 4:43 pm
SELEPAS menepis khabar angin bercinta dengan pelakon Kim Tae-ri, aktor terkenal Song Joong-ki mengesahkan hatinya kini dimiliki seorang wanita bertuah.
Perkara tersebut disahkan oleh agensi, HighZium Studio bahawa artisnya sedang bercinta dengan seorang wanita British.
Berita tersebut turut melaporkan bahawa kekasih kepada pelakon Descendants Of The Sun itu bukan daripada kalangan selebriti.
Pasangan itu dilaporkan berjumpa melalui kenalan mereka pada tahun lalu.
Pihak agensi meminta peminat Joong-ki tidak membuat sebarang spekulasi tidak berasas kerana hanya mereka yang boleh mengeluarkan kenyataan rasmi.
Beberapa minggu lalu, tular dalam internet apabila seorang wanita kulit putih bersama Joong-ki di lapangan terbang ketika dia baru pulang dari Singapura.

Wanita berambut panjang berkenaan dilaporkan menemani pelakon berusia 37 tahun itu ke Singapura bagi menghadiri sidang akhbar drama terbaharu lakonannya, Reborn Rich.
Tindak-tanduk mereka di situ dicurigai peminat kerana wanita tersebut dipercayai bukan staf agensi Joong-ki dan dia tidak pernah dilihat bersama aktor itu sebelum ini.
Untuk info, Joong-ki pernah mendirikan rumah tangga dengan aktres popular, Song Hye-kyo pada 2017 selepas sama-sama membintangi drama fenomena, Descendants of The Sun (2016).
Mereka bagaimanapun bercerai pada Julai 2019 dan hasil perkahwinan, pasangan itu tidak dikurniakan anak. – KOSMO! ONLINE


Usahawan jutawan RichWorks bersedia hadapi 2023
Oleh KOSMO!

26 Disember 2022, 5:13 pm
LANGKAWI – Sekitar 300 usahawan jutawan bawah bimbingan RichWorks International Sdn. Bhd. (RichWorks) dari pelbagai industri berkumpul di sini bagi mendapatkan bimbingan intensif sebagai persediaan mengharungi cabaran besar tahun depan.
Ketua Pegawai Perniagaan RichWorks, Radz Mohd. berkata, ia dikendalikan sendiri oleh Mentor Usahawan, Datuk Wira Dr. Azizan Osman khusus buat usahawan yang berada pada tahap pertumbuhan dengan jualan lebih RM1 juta hingga RM100 juta setahun.
Katanya, mereka akan berkampung selama tiga hari di Langkawi bagi mempersiapkan bisnes masing-masing agar mampu terus berkembang dalam apa jua keadaan.
“Pada Inner Circle Meeting (ICM) kali ke-22 ini, Azizan akan memfokuskan mengenai bagaimana pengasas dan pemilik bisnes dapat membina sebuah pasukan yang mantap.
“Kunci di sini ialah aspek kepimpinan yang dapat membangun pasukan sesebuah bisnes hingga memacu kejayaan,” katanya ketika dihubungi di sini semalam.
ICM merupakan program tiga kali setahun bagi usahawan jutawan di bawah program pementoran eksklusif RichWorks yang diperkenalkan sejak 2015.

Radz menambah, tanpa sokongan pasukan yang kuat, sukar untuk sesebuah bisnes itu pergi lebih jauh.
“Alhamdulillah, rata-rata pengasas dan pemilik perniagaan di bawah kami telah menyaksikan pertumbuhan dari semasa ke semasa.
“Ia tidak berlaku semalaman, pertumbuhan mereka merupakan suatu proses yang mana cepat atau lambat turut bergantung kepada komitmen mereka sendiri,” jelasnya.
Dalam pada itu, Radz memberitahu, usahawan-usahawan bimbingan RichWorks juga berdepan cabaran seperti perusahaan lain, apa yang berbeza ialah mereka lebih bersedia dari segi ilmu dan tindakan.
“Ini hasil bimbingan diterima daripada penyelesaian hujung ke hujung RichWorks bersama Azizan yang sentiasa ditambah baik,” ujarnya.
Bagi usahawan yang mahu saksikan perubahan positif 2023, dapatkan maklumat lanjut di laman web NakUbahHidup.com.


Banjir: Mangsa Terengganu tinggal 191 orang
Oleh MOHD AZLI ADLAN

26 Disember 2022, 3:25 pm
KUALA TERENGGANU – Cuaca baik sepanjang hari ini membolehkan situasi banjir semakin pulih dengan hanya 191 mangsa masih berada di tiga pusat pemindahan sementara (PPS) di seluruh Terengganu.
Jurucakap Sekretariat Jawatankuasa Pengurusan Bencana Negeri (JPBN) Terengganu berkata, Kuala Nerus menjadi daerah terbaharu yang pulih sepenuhnya daripada banjir.
Beliau berkata, semua 1,090 mangsa daripada 312 keluarga yang sebelum ini berada di empat PPS di daerah berkenaan telah dibenar pulang ke rumah masing-masing mulai pukul 12 tengah hari.
“PPS Sekolah Kebangsaan Pengkalan Berangan di Marang yang sebelum ini dihuni 76 mangsa banjir juga telah menutup operasi pada pukul 10 pagi tadi.
“Hanya dua daerah masih terjejas iaitu Besut dan Kuala Terengganu,” katanya di sini hari ini.
Jurucakap Sekretariat JPBN Terengganu berkata, seramai 138 mangsa daripada 41 keluarga masih ditempatkan di dua PPS di Besut iaitu Masjid Kampung La dan Balai Raya Kampung Pantai.

“Satu-satunya PPS yang masih beroperasi di Kuala Terengganu pula ialah SK Bukit Losong di sini.
“Seramai 53 mangsa daripada 12 keluarga masih ditempatkan di PPS itu,” katanya. – KOSMO! ONLINE


Lelaki maut, motosikal tak lepas potong lori
Oleh AIMUNI TUAN LAH

26 Disember 2022, 4:40 pm
GUA MUSANG – Seorang lelaki maut selepas motosikal ditunggangnya bertembung sebuah kenderaan utiliti sukan (SUV) apabila tidak lepas memotong sebuah lori di Kilometer 26, Jalan Gua Musang-Kuala Krai berhampiran Bukit Sejuk di sini hari ini.
Dalam kejadian kira-kira pukul 9.05 pagi itu, mangsa, Md. Zulfikal Ami Abdul Rahman, 31, yang menunggang motosikal Jenis Yamaha Y15 meninggal dunia di lokasi kejadian selepas bertembung dengan SUV jenis Honda CR-V.
Timbalan Ketua Polis Daerah Gua Musang, Deputi Superintendan Azmi Mokhtar berkata, siasatan awal mendapati, mangsa sedang perjalanan dari arah Laloh, Kuala Krai ke Gua Musang.
Keadaan SUV jenis Honda CR-V selepas bertembung dengan motosikal mangsa di Kilometer 26, Jalan Gua Musang-Kuala Krai dekat Bukit Sejuk, Gua Musang hari ini. FOTO IHSAN POLIS
Katanya, semasa di lokasi kejadian mangsa dipercayai cuba memotong sebuah lori di hadapannya dan masuk ke laluan bertentangan.
“Bagaimanapun, Md. Zulfikal Ami gagal memotong lori berkenaan lalu bertembung dengan SUV dari arah bertentangan yang sedang dalam perjalanan dari Gua Musang ke Pasir Puteh.
“Insiden itu menyebabkan mangsa tercampak ke atas jalan sebelum meninggal dunia di lokasi kejadian,” katanya dalam satu kenyataan di sini hari ini.

Tambah Azmi, mayat mangsa dibawa ke Hospital Gua Musang untuk proses bedah siasat dan kes disiasat mengikut Seksyen 41 (1) Akta Pengangkutan Jalan 1987. – KOSMO! ONLINE


Minuman ala hidroponik
Oleh FLORINA DERIS

26 Disember 2022, 5:55 pm
PETALING JAYA – Peniaga balang air yang menjual sebalang minuman dipenuhi serai dan buah limau disifatkan seakan-akan tanaman hidroponik telah mengundang pelbagai reaksi daripada netizen sejak pagi tadi.
Gambar dimuat naik oleh pempengaruh media sosial (influencer), @IsskndarAriffin memaparkan sebalang air yang mengandungi pelbagai kandungan antaranya ialah buah limau dan serai.
Sehubungan itu, hantaran tersebut telah mengundang pelbagai reaksi daripada para netizen yang rata-ratanya terhibur dengan perkongsian gambar tersebut.
“Tambah ayam, sotong, udang, santan, maka terhasillah hidangan tomyam,” seloroh seorang pengguna Twitter, @jules12anne.
“Selepas habis jual air, pokok boleh ditanam semula, bijak” tulis seorang lagi pengguna, @husnimael.
“Abang hendak meniaga air atau ingin membuat penanaman serai secara moden? Beli secawan air percuma sebatang serai,” ciap seorang lagi pengguna, @namasayaadib.

Dalam pada itu, terdapat juga netizen yang sempat menyentuh isu kebersihan dan meminta peniaga berkenaan untuk membersihkan serai terlebih dahulu sebelum dimasukkan ke dalam air balang.
“Lapisan luar serai buanglah terlebih dahulu kerana terdapat tanah di situ. Walaupun kita berasal dari tanah, takkanlah tanah pun perlu ditelan juga,” ciap seorang pengguna di Twitter, @zlhlmianr.
“Alahai abang. Buanglah dulu separuh daripada daun serai itu. Risau pula tercekik akibat daun-daun patah apabila meminumnya nanti,” komen @SAthirahrazali pula.
Seorang pengguna lain, Syemylona Ishak berkata, sepatutnya serai itu dikerat terlebih dahulu, dibuang lapisan kemudian diketuk barulah dimasukkan ke dalam air.
Hantaran tersebut telah meraih sebanyak 1,900 ciap semula, 3,238 tanda suka dan 201,000 tontonan semula setakat ini. – KOSMO! ONLINE


Kes baharu mingguan Covid-19 menurun 18.7 peratus
Oleh KAMARIAH KHALIDI

26 Disember 2022, 4:54 pm
PUTRAJAYA – Sebanyak 5,894 kes baharu Covid-19 direkodkan pada Minggu Epidemiologi ke-51 (ME 51/2022) dari 18 hingga 24 Disember iaitu penurunan sebanyak 18.7 peratus berbanding 7,249 kes yang dicatatkan minggu sebelumnya (ME 50).
Menurut Ketua Pengarah Kesihatan, Tan Sri Dr. Noor Hisham Abdullah, bilangan kes tempatan Covid-19 menurun sebanyak 18.7 peratus iaitu 5,880 kes berbanding 7,232 kes, sementara bilangan kes import pada ME 51 menurun kepada 17.6 peratus dengan mencatatkan 14 kes berbanding 17 kes.
“Bilangan kes kematian pada ME 51 menurun sebanyak 34 peratus daripada 47 kes kepada 31 kes, manakala bilangan kes sembuh berkurangan kepada 7,791 kes berbanding 10,330 kes pada ME 50.
“Purata kes aktif setiap hari bagi ME 51 ialah 14,580 iaitu turun sebanyak 13.7 peratus berbanding minggu sebelumnya,” katanya dalam kenyataan hari ini.
Noor Hisham berkata, bermula dari 25 Januari 2020 iaitu ME 4/2020 hingga 24 Disember 2022 (ME 51/2022) secara kumulatif sebanyak 5,022,910 kes baharu Covid-19 dicatatkan sementara kes sembuh yang direkodkan ialah 4,972,325.
Katanya, kumulatif kes kematian yang dicatatkan bagi tempoh sama adalah sebanyak 36,831 kes dan kumulatif kluster ialah 7,164 kluster dengan 14 kluster masih aktif.

“Jumlah kemasukan pesakit Covid-19 ke fasiliti kesihatan iaitu hospital dan Pusat Rawatan Covid-19 Berisiko Rendah (PKRC) awam bagi setiap 100,000 penduduk secara keseluruhan menurun sebanyak 13 peratus pada ME 51 berbanding ME 50.
“Jumlah kemasukan pesakit kategori satu dan dua menurun sebanyak 20 peratus manakala jumlah pesakit kategori tiga, empat dan lima menurun sebanyak lima peratus,” ujarnya.
Noor Hisham memaklumkan sebanyak enam kes Covid-19 kategori dua direkodkan dalam kalangan mangsa banjir bagi ME 51 dengan kesemuanya meneruskan isolasi di rumah setelah pusat pemindahan sementara ditutup.
Sementara itu, beliau turut mengucapkan Selamat Hari Natal kepada semua rakyat yang menyambut perayaan tersebut, khususnya mereka yang beragama Kristian dan menasihati orang ramai supaya terus mengamalkan norma baharu iaitu memakai pelitup muka terutamanya di kawasan sesak dan sempit terutama bagi individu yang berisiko tinggi dan tidak sihat. – KOSMO! ONLINE


Keputusan tanding jawatan Presiden, Timbalan Presiden UMNO belum dibuat
Oleh MOHD SHARKAWI LONDING

26 Disember 2022, 2:06 pm
PONTIAN – Setiausaha Agung UMNO, Datuk Seri Ahmad Maslan memaklumkan keputusan sama ada jawatan Presiden dan Timbalan Presiden UMNO dipertandingkan atau tidak pada pemilihan parti akan datang, masih belum dibuat.
Menurut Ahli Parlimen Pontiam itu, tiada sebarang ketetapan mengenai perkara itu dibuat Majlis Kerja Tertinggi (MKT), sehingga hari ini.
Katanya, perkara itu mungkin diputuskan pada Mesyuarat MKT Khas yang akan diadakan sebelum Perhimpunan Agung UMNO (PAU) berlangsung iaitu pada malam 12 Januari nanti.
“Itu (sama ada jawatan Presiden dan Timbalan Presiden UMNO dipertandingkan) kita tunggu. Tidak ada sebarang keputusan mengenainya setakat hari ini.
“Kita tunggulah. Januari nanti MKT UMNO ada mesyuarat bulanan seperti biasa dan satu lagi kita ada Mesyuarat Khas MKT yang secara tradisinya akan diadakan pada malam sebelum PAU diadakan.
“Mesyuarat Khas MKT kali ini akan diadakan pada malam 12 Januari sebelum PAU diadakan keesokannya. Malam itu mungkin akan diputuskan mengenai perkara itu,” katanya.

Beliau berkata demikian pada sidang akhbar di Pusat Khidmat Ahli Parlimen Pontian, di Api-Api, di sini, hari ini.
Semalam, EXCO Pemuda UMNO, Datuk Muhamad Muqharabbin Mokhtarrudin, dilaporkan berkata, UMNO akan menempah episod hitam sekali lagi jika jawatan Presiden dan Timbalan Presiden parti itu tidak dipertandingkan.
Muhamad Muqharabbin berkata, kedua-dua jawatan berkenaan wajar dipertandingkan dalam pemilihan parti yang dijadualkan berlangsung pada tahun depan.
Beliau dilaporkan berkata, sekiranya benar terdapat usaha untuk menghalang kedua-dua jawatan itu dipertandingkan, UMNO akan semakin hilang arah dan identiti perjuangan.
Pada 8 Disember lalu, UMNO dilaporkan menafikan terdapat sebarang perbincangan supaya jawatan Presiden dan Timbalan Presiden UMNO tidak dipertandingkan pada pemilihan parti akan datang.
Ahmad yang juga Timbalan Menteri Kewangan dan Ahli Parlimen Pontian dilaporkan berkata, isu itu juga langsung tidak berbangkit atau dibincangkan pada Mesyuarat MKT yang diadakan pada 7 Disember lalu.
Sehubungan itu, Ahmad mengecam penularan infografik, kononnya jawatan Presiden dan Timbalan Presiden UMNO tidak akan ditandingi yang ditularkan pihak tidak bertanggungjawan sekali gus menimbulkan keresahan akar umbi parti.-KOSMO! ONLINE


Dua sekawan warga asing ditahan pecah kedai pakaian
Oleh AZMI NORDIN

26 Disember 2022, 3:02 pm
AMPANG JAYA – Kegiatan dua sekawan lelaki warga asing memecah masuk kedai pakaian terbongkar selepas ditahan dalam serbuan berasingan di sekitar Pandan Indah, di sini, pada Jumaat dan semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, pada pukul 9 pagi, jumaat lalu, pekerja kedai itu menyedari pintu masuk premisnya dalam keadaan terbuka dan kehilangan barang bernilai sekitar RM10,000.
Katanya, pemeriksaan lanjut mendapati dua mangga pada pintu masuk telah dipotong dan sistem televisyen litar tertutup (CCTV) merekodkan dua lelaki memecah masuk kedai tersebut sebelum mencuri barang-barang di dalamnya.
“Hasil maklumat yang diperolehi, sepasukan polis dari Bahagian Siasatan Jenayah Domestik (BSJD) Ampang Jaya berjaya menangkap dua lelaki warga asing berusia 20 dan 22 tahun.
“Suspek pertama ditahan sekitar pukul 11.40 pagi, Jumaat lalu. Penangkapan tersebut membawa kepada penahanan suspek kedua sekitar pukul 1.20 pagi, semalam,” katanya dalam kenyataan hari ini
Menurut Farouk, suspek kedua sahaja mempunyai rekod jenayah lampau dan kedua-dua mereka disahkan positif dadah jenis amphetamine.

Ekoran penangkapan itu, polis turut merampas beberapa barang seperti laptop, peti simpanan duit, alatan spanar, pelbagai jenis telefon bimbit, jam tangan berjenama serta alat kawalan jauh kereta mainan.
“Modus operandi suspek menyasarkan memecah masuk premis seperti kedai dan siasatan mendapati suspek turut melakukan jenayah pecah kedai sebanyak dua kali dalam daerah Ampang.
“Kes disiasat bawah Seksyen 457 Kanun keseksaan dan kedua-dua suspek direman selama tujuh hari sehingga Jumaat dan Sabtu ini.-KOSMO! ONLINE


Pengunjung cemas ‘roller shutter’ Sogo ditutup tiba-tiba
Oleh KOSMO!

26 Disember 2022, 3:09 pm
PETALING JAYA – Pengunjung pusat membeli-belah Sogo, Kuala Lumpur menghadapi situasi cemas apabila kesemua pengatup (roller shutter) ditutup secara tiba-tiba ketika pelanggan masih berada di dalam.
Video yang dimuat naik oleh @mspah.my di akaun TikToknya memaparkan keadaan pengunjung yang menjerit kerana berebut-rebut ingin keluar melalui pintu kecemasan diikuti dengan bunyi yang kuat dari arah eskalator.
“Keadaan cemas di Sogo Kuala Lumpur petang tadi. Semua ‘roller shutter’ tiba-tiba tutup. Hati mula rasa tidak sedap.
“Alhamdulillah selamat walaupun panik sangat tadi. Tidak tahu apa punca tiba-tiba jadi situasi kelam kabut itu,” tulisnya di dalam kapsyen.
Sehingga kini video tersebut telah mendapat tontonan lebih 2 juta, 64,900 tanda suka dan 2,307 perkongsian.
Menerusi tinjauan Kosmo! di ruangan komen, difahamkan situasi panik tersebut terjadi kerana ada pelanggan yang memecahkan ’emergency break glass’ sehingga menyebabkan semua ‘roller shutter’ tertutup secara automatik.

“Jika ada kebakaran, ‘roller shutter’ tu akan tertutup secara automatik. Tetapi jangan panik, sebab ada pintu kecemasan yang pengunjung boleh keluar. Semua pusat membeli-belah macam itu,” komen seorang netizen.
“Saya pun ada disana semalam.. rasa macam ada benda jatuh dekat eskalator,” komen netizen yang lain pula. – KOSMO! ONLINE


Sembilan hari kerja keras, hero K-9 didandan
Oleh KOSMO!

26 Disember 2022, 3:05 pm
PETALING JAYA – Kejadian tanah runtuh di tapak perkhemahan Father’s Organic Farm, Jalan Batang Kali-Genting Highlands, Hulu Selangor pada 16 Disember lalu pastinya menjadi episod duka rakyat Malaysia.
Dalam proses mencari dan menyelamat (SAR), unit anjing pengesan (K-9) dari Jabatan Bomba Penyelamat, Angkatan Tentera Malaysia (ATM), Polis Di Raja Malaysia (PDRM) serta Angkatan Pertahanan Awam Malaysia merupakan aset paling penting.
Unit tersebut telah menjadi ‘hero’ rakyat Malaysia apabila berjaya menjumpai kesemua mayat yang tertimbus seterusnya menjadikan misi SAR itu sebagai misi yang berjaya sepenuhnya.
Menerusi satu rakaman video Instagram ipie_ngaranku menyaksikan dua ekor anjing K-9 yang diberi nama Grouse dan Geoffrey yang terlibat dalam misi tersebut dimandi dan didandan menjadi tumpuan ramai.
Menerusi video tersebut, dua anjing K-9 pasukan Bomba itu adalah antara yang terawal dalam SAR dan berjaya menemukan mangsa-mangsa awal yang tertimbus.
Kedua ekor anjing tersebut kemudian direhatkan apabila didapati penat setelah mengerah tenaga beberapa hari.

Orang ramai tidak melepaskan peluang untuk mengucapkan terima kasih ke atas khidmat yang pernah dilakukan oleh dua ekor anjing terlatih itu.
“Awak hero kami, rehatlah untuk persediaan misi-misi besar seterusnya lagi,” tulis annan_martada.
“Comelnya, tapi masa bertugas kamu berdua amat hebat, terima kasih kerana jadi hero Malaysia,” tulis FaraNadia. – KOSMO! ONLINE.


Semakin seksi? Ini jawapan balas Bella Astillah
Oleh NUR EMIRA SAIZALI

26 Disember 2022, 3:10 pm
PETALING JAYA – Dikatakan imej bertentangan dengan penghijrahan suami, Aliff Aziz, penyanyi Bella Astillah terbuka menerima teguran netizen mengenai pemakaiannya yang didakwa semakin seksi sejak akhir-akhir ini.
Malah, pemilik nama penuh Dayang Nabellah Awang Astillah itu turut mengakui pemakaiannya yang dikatakan seksi adalah kesilapannya sendiri.
“Imej seksi? Mungkin kesilapan itu daripada saya dan menerima teguran dengan hati terbuka kerana sekali gus membuktikan ramai masih sayang. Saya akan lebih berhati-hati selepas ini.
“Tentang tidak selari dengan penghijrahan suami, saya memang belajar banyak daripada dia. Jika ada syarat sekalipun, itu antara saya dengan dia,” katanya kepada Kosmo! Online baru-baru ini.
Tambah pelakon drama Aku Tanpa Cintamu itu lagi, perubahan hidup yang dilalui suaminya turut membawa dia ke arah kebaikan.
“Untuk perubahan Alif, memang saya bersyukur dan sedikit sebanyak memang banyak belajar daripada dia.

“Dia banyak bagi nasihat untuk banyak perkara dan tidaklah letak sebarang syarat tetapi perubahan dia memang buatkan saya untuk ikut sekali.
“Semuanya ke arah kebaikan, teruskan berdoa untuk saya,” ujarnya.
Baru-baru ini, penampilan Bella menjadi bualan netizen apabila dikatakan kerap tampil dengan imej yang dilihat kurang sesuai dengan perubahan suaminya iaitu lebih Islamik.
Sementara, Aliff yang sering terpalit kontroversi meraih pujian ramai sejak tahun lalu apabila dilihat aktif terlibat dengan majlis dan kelas keagamaan untuk menjadi insan lebih baik.
Sebagai info, Bella dan Aliff mendirikan rumah tangga pada tahun 2016 sebelum dikurniakan sepasang cahaya mata iitu Ayden Adrean dan Ara Adreanna. – KOSMO! ONLINE


[VIDEO] Perodua Axia terbakar langgar lampu merah
Oleh NOR SHAFAWATI YUP

26 Disember 2022, 3:20 pm
SEREMBAN – Sebuah kereta Perodua Axia terbakar sepenuhnya akibat melanggar lampu merah dalam kemalangan dengan sebuah lagi kereta di lampu isyarat Jalan Sungai Ujong berhadapan bangunan Palm Mall di sini malam semalam.
Ketua Polis Daerah Seremban, Asisten Komisioner Nanda Maarof berkata, dalam kejadian pada pukul 10.45 malam itu, Perodua Axia terbakar akibat impak pelanggaran daripada sebuah kereta BMW 320i yang tidak sempat mengelak sebelum berpusing dan melanggar tiang lampu.
“Siasatan awal mendapati kemalangan berlaku ketika pemandu Perodua Axia seorang lelaki berusia 45 tahun sedang bergerak dari arah Petron Sungai Ujong menuju ke arah Hotel Time, Seremban seorang diri.
“Apabila tiba di lokasi kejadian, pemandu Perodua Axia terlibat telah bertindak mengabaikan lampu isyarat berwarna merah dari arah beliau lalu membelok ke kanan untuk masuk ke simpang,” katanya dalam kenyataan di sini hari ini.
Nanda berkata, kemudian datang sebuah kereta jenis BMW 320i yang dipandu seorang lelaki berusia 40 tahun seorang diri dari arah bertentangan tidak sempat mengelak lalu terlanggar bahagian sisi sebelah kiri Perodua Axia terlibat.
“Pelanggaran tersebut telah menyebabkan Perodua Axia itu berpusing lalu terbabas menaiki tembok tengah pembahagi jalan dan melanggar sebatang tiang lampu isyarat.

“Impak pelanggaran tersebut juga telah menyebabkan Perodua Axia terbakar keseluruhan,” katanya.
Jelas Nanda, bagaimanapun dalam kemalangan itu tiada kecederaan dialami oleh kedua-dua mangsa.
“Kenderaan terbakar telah berjaya dipadamkan oleh pihak Jabatan Bomba dan Penyelamat yang hadir di lokasi kejadian,” katanya.
Beliau berkata, kes disiasat di bawah Rule 17 LN 167/59 dan siasatan lanjut masih dijalankan. – KOSMO! ONLINE


Abil mahu bersama suami hingga akhir hayat
Oleh MOHAMMAD SHAHEMY AZMI

26 Disember 2022, 2:27 pm
PETALING JAYA – Selama tujuh tahun melayari bahtera rumah tangga, pelakon Nabila Huda menyifatkan suaminya, Mohd. Izwan Johar sebagai seorang lelaki penyabar kerana bertahan melayan kerenahnya sebagai isteri.
Bersempena ulang tahun perkahwinan ketujuh mereka yang disambut semalam, Nabila atau mesra disapa Abil menitipkan ucapan romantik istimewa untuk suami tercinta.
“Kepada suami tersayang, terima kasih dengan segala cinta dan sayangmu yang sepenuh hati untuk saya dan Keisha Laila.
“Terima kasih kerana sentiasa bersabar melayan kerenah isterimu yang dramatik ini. Kesabaran yang ada dalam diri awak itu tidak akan pernah ada sesiapa yang boleh melawannya.
“Terlalu hebat awak kawal seorang wanita bernama Nabila Huda,” ucap Abil.
Pada masa sama, pelakon berusia 37 tahun itu bersyukur rumah tangga yang dibina bersama Izwan masih harmoni dan dirinya dilayan umpama tuan puteri.

“Kerana kesabaran awak, alhamdulillah, tujuh tahun kita sebagai suami isteri. Tak ada apa yang saya minta daripada awak, cukuplah kasih sayang yang ikhlas melayan saya dan Kiesha macam tuan puteri setiap hari,” katanya.
Dalam hantaran sama, anak kepada penyanyi legenda Datuk Amy Search itu juga mendedahkan suaminya banyak membantu menguruskan rumah tangga selain menjalankan tanggungjawab yang baik sebagai suami.
“Masak, buat kerja rumah, basuh baju kami, lipat baju, kemas rumah, buat kami ketawa setiap hari dan manjakan kami.
“Awak sentiasa ada dalam keadaan bersedia apabila kami perlukan awak. Kami saya awak abi (panggilan untuk Izwan)! Tolong jaga kesihatan.
“Saya takut kehilangan awak. Tidak boleh bayangkan kehidupan kami tanpa awak, sayang. Saya mahu hidup dengan awak sampai akhir hayat kami. Selamat ulang tahun perkahwinan sayangku,” tutur Abil.
Menjengah dalam ruangan komen, rata-rata peminatnya turut mendoakan kebahagiaan rumah tangga Abil dan suami selain berharap agar mereka kekal sehingga ke akhir hayat.
“Selamat ulang tahun perkahwinan Abil dan suami. Semoga Allah SWT selalu dengan kamu dan dilimpahi rezeki di dunia dan akhirat,” kata seorang peminatnya.
“Semoga gembira selalu dan dikurniakan rezeki untuk kakak dan abang,” kata seorang lagi peminat lain.
Untuk rekod, Abil dan Izwan mendirikan rumah tangga pada Disember 2015. Bagaimanapun perkahwinan mereka belum dikurniakan zuriat.
Sementara itu, menerusi perkahwinan pertama, dia dikurniakan seorang anak perempuan Keisha Laila yang kini berumur 13 tahun. – KOSMO! ONLINE


Kuala Langat, Putrajaya pulih sepenuhnya gangguan bekalan air
Oleh KOSMO!

26 Disember 2022, 2:14 pm
PETALING JAYA – Dua daripada lima wilayah yang terjejas bekalan air susulan henti tugas sementara dua Loji Rawatan Air (LRA) sejak Sabtu lalu telah pulih sepenuhnya.
Pengurusan Air Selangor Sdn. Bhd. (Air Selangor) memaklumkan, dua wilayah tersebut adalah Kuala Langat dan Putrajaya, manakala tiga lagi wilayah masih dalam proses pemulihan.
Jelas Air Selangor, bagi Sepang, 95 peratus kawasan itu telah pulih sepenuhnya sehingga pukul 1 tengah hari tadi.
“Bagi daerah Hulu Langat pula, kawasan yang pulih mencapai 91 peratus, manakala Petaling hanya 71 peratus.
“Secara kesuluruhan pemulihan bagi kawasan yang terjejas adalah kira-kira 86 peratus dan tempoh masa pemulihan bekalan air adalah berbeza dari satu kawasan ke kawasan lain bergantung kepada lokasi dan jarak premis pengguna,”katanya di laman Facebook sebentar tadi.
Mengulas lanjut, Air Selangor berkata, para pengguna yang telah mendapat bekalan air dinasihatkan supaya menggunakan air secara berhemah bagi memastikan proses pemulihan di kawasan yang masih terjejas berjalan lancar seperti yang dijadualkan.

Terdahulu, Kosmo! pada Sabtu lalu melaporkan sebanyak 472 kawasan di lima wilayah di Lembah Klang dijangka mengalami gangguan bekalan air tidak berjadual bermula pukul 7 pagi.
Gangguan itu ekoran henti tugas sementara dua LRA iaitu Sungai Semenyih dan Bukit Tampoi selepas insiden pencemaran bau di Stesen Pam Air Mentah Jenderam Hilir.
Siasatan oleh Lembaga Urus Air Selangor (LUAS) mendapati insiden berpunca tumpahan cecair daripada lori yang membawa muatan pati minyak wangi terbabit kemalangan di Kilometer 44.1 Lebuhraya Elite berdekatan Bandar Serenia iaitu sekitar enam kilometer dari sempadan Selangor.-KOSMO! ONLINE


Ingat Allah, selawat di Konsert OAG 30 Tahun Generasiku
26 Disember 2022, 2:05 pm
PETALING JAYA – Bergenre rock, namun persembahan kumpulan OAG pada panggung Konsert OAG 30 Tahun Generasiku yang berlangsung malam tadi diselangi dengan selawat dan mengingat Tuhan daripada vokalisnya, Radhi.
Konsert yang berlangsung di Stadium Malawati, Shah Alam bermula agak lewat iaitu hampir pukul 10 malam, namun sebaik kumpulan itu keluar ke pentas, sorakan gemuruh peminat memenuhi ruang stadium.
Sebelum memulakan persembahan, Radhi sempat menyapa dan bermesra dengan peminat apabila memberikan hadiah berupa baju kepada mereka yang duduk di depan pentas.
Membuka tirai persembahan dengan lagu Beautifool, seisi stadium bergema dengan nyanyian bersama seramai 4,000 penonton yang hadir.
Cukup energetik dan lincah melompat-lompat di atas pentas, Radhi, 45, beberapa kali mengingatkan kepada peminat tentang Allah dan juga mengajak mereka berselawat.
“Only Allah Greatest, OAG,” kata Radhi beberapa kali selain sesekali mengingatkan peminat untuk sentiasa bersyukur kepada Allah SWT.

Sepanjang dua jam konsert, OAG menghiburkan peminat dengan barisan seleksi lagu hit mereka yang lain seperti Name of The Game, Venusia, Dayang, PerMYsuri, Slumber, 60’s TV, Akustatik dan Senyuman Ragamu.
Sebagai penutup, kumpulan yang ditubuhkan pada 1992 itu menamatkan persembahan dengan menyanyikan lagu Generasiku buat peminat yang hadir.
Konsert malam tadi menyaksikan OAG dibarisi tiga ahli asal kumpulan iaitu Radhi, Qi Razali (dram), Ivan (gitar) dan Lam (bass) turut membawa barisan anggota lama bergabung di atas pentas.
Mereka ialah Nazrin (bass), Alim (gitar), Naza, Nizam (gitar), Ammal (gitar) dan Yen (bass) serta seorang ahli baharu.
Kumpulan itu turut menjemput beberapa pemuzik gantian terdiri daripada kumpulan Flop Poppy iaitu vokalisnya, Andy dan Bakri Ismail. – KOSMO! ONLINE


Kerajaan Terengganu janji selesai masalah sampah berlonggok
Oleh TENGKU DANISH BAHRI TENGKU YUSOFF

26 Disember 2022, 2:32 pm
KUALA TERENGGANU – Kerajaan negeri Terengganu berjanji untuk menyelesaikan segera masalah longgokan sampah pasca banjir yang berlaku di kebanyakan kawasan bencana.
Menteri Besar Terengganu, Datuk Seri Dr. Ahmad Samsuri Mokhtar menjelaskan, kelewatan kutipan sampah berlaku berikutan pusat pelupusan sampah utama yang terletak di Kampung Sungai Ikan, Kuala Nerus turut ditenggelami air baru-baru ini.
Beliau berkata, pihak berkuasa tempatan (PBT) dan syarikat kontraktor berkaitan telah diarah meningkatkan tempoh waktu operasi bagi menyelesaikan isu tersebut.
“Kita sedar masalah longgokan sampah ini menjadi perkara yang kurang menyenangkan terutama kepada penduduk terjejas dengan banjir.
“Perkara itu berpunca tempat pembuangan sampah ditenggelami air serta lori-lori sampah tidak dapat memasukinya kerana jalan terputus.
“Memandangkan cuaca kembali reda pada hari ini pihak berkenaan telah menggandakan operasi mengutip sampah. Insya-Allah selesai beberapa hari lagi,” katanya di sini hari ini.

Sebelum ini, ramai mangsa banjir di seluruh Terengganu merungut kehidupan mereka terganggu dengan longgokan sampah yang sudah lama tidak dikutip.
Ia diburukkan lagi apabila tambahan barangan rosak akibat banjir yang turut dipaksa dibuang di kawasan pembuangan awam di setiap kawasan terjejas terbabit. – KOSMO! ONLINE


Konsert sulung, 6ixth Sense bikin peminat ‘galau’
Oleh NUR AL-FAIRUZA SYARFA NOR SAIDI

26 Disember 2022, 1:06 pm
PETALING JAYA – Malam minggu lalu menjadi momen bersejarah buat hampir 1,700 penggemar tegar kumpulan 6ixth Sense apabila berpeluang menjadi saksi Konsert 7Belas yang cukup energetik.
Pertama kali mengadakan konsert, kumpulan itu berjaya menggegarkan pentas Panggung Asia dengan 30 buah lagu yang menghiasi ruang udara Selangor pada malam Sabtu lalu.
Kemunculan 6ixth Sense mengadakan konsert khas sempena sambutan ulang tahun setelah 17 tahun melakar nama ternyata benar-benar mengukir sejarah buat peminat kumpulan yang dikenali sebagai Deriaku.
Sepanjang konsert, 6ixth Sense meninggalkan kesan ‘galau’ kepada peminat yang hadir dengan seleksi lagu popular mereka, Khatimah Cinta, Tak Bisa Memilihmu, Sebait Hati, Harini & Semalam dan Tanpa.
Lebih bermakna, semasa segmen kedua disajikan dengan dendangan akustik untuk sesi tribute kepada bekas pengurus, Mujahid Abdul Wahab.
Konsert yang berlangsung selama dua jam itu turut membawakan elemen kejutan menampilkan kehadiran Ary daripada kumpulan Klangit mendendangkan lagu Tujuh Kali Malam Minggu bergandingan bersama 6ixth Sense.

Bukan hanya iringan muzik yang dimainkan oleh anggota kumpulan tersebut, bait-bait lirik dilontarkan oleh vokalisnya, Adi Priyo Sambodo atau Adi juga ‘melekat’ dalam sanubari penonton sehingga tidak puas melayani perasaan.
Menutup malam dengan cemerlang, kumpulan yang ditubuhkan sejak 2005 itu meletakkan lagu Yang Sempurnakan Ku sebagai penutup konsert. – KOSMO! ONLINE


Saya juga hampir jadi mangsa scammer – Fahmi Fadzil
Oleh KOSMO!

26 Disember 2022, 12:05 pm
PETALING JAYA – Jika sebelum ini, kebanyakan mangsa penipuan ‘scammer’ terdiri daripada orang ramai atau individu yang jarang dikenali ramai.
Bagaimanapun, menerusi satu perkongsian di laman Twitter, Menteri Komunikasi dan Digital, Fahmi Fadzil memaklumkan beliau hampir menjadi mangsa kepada kumpulan scammer.
Jelas beliau, ada pihak tidak bertanggungjawab itu telah memasukkannya dalam beberapa kumpulan di aplikasi WhatsApp yang dipercayai kumpulan scam.
“Scammer masukkan saya dalam group WhatsApp scam. Bila saya kata dah alert PDRM (Polis Diraja Malaysia) & SKMM (Suruhanjaya Komunikasi Multimedia Malaysia) saya kena kick (buang dari kumpulan).
“Jika anda mangsa scam, sila segera call 997,” ciapnya semalam.
Susulan perkongsian itu, rata-rata pengguna laman Twitter turut berkongsi kisah sama yang menjadi mangsa kepada kumpulan tersebut.

“YB, saya mangsa scam laporan polis dah buat, pada bank pun dah, masa kena scam saya call 997 dorang cuma nasihat pergi balai polis je. Sekarang duit saya RM2,000 hilang begitu sahaja,”ciap @_mfahan.
“Saya pun ada kena masuk dalam kumpulan macam ni. Tapi bila report mcmc tak ada follow up report,”ciap @warham666.
Turut meninggalkan komen adalah seorang lagi pengguna dikenali sebagai @spasticserebrum.
“Kalau YB dapat banteras scammer satu Malaysia, YB menteri terbaik sebagai menteri komunikasi digital. Alang alang ada kuasa , cuba sekat nombor telefon scammer atau no akaun haram kambing hitam..kesian rakyat Malaysia ramai dah kena tipu,”katanya. – KOSMO! ONLINE


Lelaki diberkas selepas bergambar bersama senapang mainan
Oleh NOR SYARIZA MUHAMAD TAHIR

26 Disember 2022, 10:09 am
NEW DELHI – Seorang lelaki di India ditahan selepas bergambar bersama ‘senjata api’ di sebuah laluan lebuh raya yang baru dibuka, sebelum polis kemudian mendapati ia sebenarnya senapang mainan, lapor saluran berita NDTV kelmarin.
Lelaki dari negeri Maharashtra itu diburu polis selepas sebuah video yang dikongsikan pada 14 Disember lalu memaparkan dia memegang senjata api tersebut dan melepaskan ‘tembakan’ ke udara.
Disebabkan kesan-kesan khas visual yang digunakan, tembakan itu kelihatan asli dan senapang tersebut dilihat menyerupai senjata api sebenar.
Selepas video tersebut menjadi tular, polis melancarkan gerakan memburu lelaki berkenaan.
Nombor pendaftaran kenderaannya dikesan dan ia didapati milik lelaki bernama Chandrakant Gaikwad.
Lelaki tersebut kemudian ditahan dan kenderaannya disita.

Ketika siasatan dijalankan, polis mendapati bahawa senjata api tersebut sebenarnya merupakan senapang mainan.
Chandrakant juga dikatakan telah meminta bantuan rakannya untuk memasukkan kesan-kesan khas ke dalam video berkenaan.
Insiden tersebut berlaku ketika trend orang ramai bergambar bersama senjata api dan memuat naik di media sosial menjadi popular di India, menyebabkan pihak berkuasa terpaksa mengeluarkan banyak amaran yang melarang pengguna memuat naik hantaran seperti itu. – Agensi


Keluarga rugi RM12,000 ditipu pakej kahwin
Oleh FLORINA DERIS

26 Disember 2022, 1:44 pm
PETALING JAYA – Sebuah keluarga mendakwa kerugian RM12,000 akibat ditipu dengan pakej kenduri kahwin yang ditawarkan oleh sebuah pengusaha katering di Kedah semalam.
Kakak kepada pengantin, @leenora.co mendedahkan bahawa ini adalah kali pertama dia sekeluarga tertipu dengan pakej katering dan pakej pengantin sekali gus menyebabkan mereka mengalami kerugian besar.
“Hari ini merupakan majlis perkahwinan adik saya tetapi sebarang persediaan masih belum dibuat. Individu yang membuat perjanjian dengan pengantin juga sudah melarikan diri, dan tidak dapat dihubungi.
“Berkat bantuan daripada abang-abang ipar dan anak-anak buah merayu-rayu dan membuka khemah di majlis perkahwinan orang lain lalu memasangnya di sini barulah khemah dapat didirikan,” katanya menerusi hantaran video dimuat naik di akaun TikToknya.
Tambahnya, proses memasang khemah agak memakan masa kerana mereka juga tidak berpengalaman dan tidak tidur sehingga siap pada waktu pagi itu.
“Kami juga terpaksa mencari pelamin dan membayarnya semula serta merayu kepada mereka agar memasangnya secepat mungkin dan pukul 4 pagi barulah ia siap dipasang.

“Bayangkan jika perkara ini berlaku kepada orang lain yang langsung tidak memiliki duit modal tambahan, bagaimana agaknya mereka hendak langsungkan perkahwinan dengan persiapan yang tidak lengkap dan ketiadaan hidangan makanan,” katanya.
Jelasnya, pihak mereka sudah membuat laporan polis dan ternyata ramai mangsa yang telah tertipu dengan pakej ditawarkan oleh pihak tersebut.
“Selepas daripada kes itu, kami segera membuat laporan polis dan ternyata sudah terdapat lima kes dilaporkan terhadap kesalahan sama serta tempat yang sama,” katanya.
Seorang pengguna media sosial yang sama, @naimahsaad5002 berkata anak saudaranya juga pernah tertipu pada tahun lepas oleh pihak katering di Kedah.
“Serupa kejadian seperti ini. Huru-hara jadinya sebab pada hari kenduri, pihak katering tidak muncul,” katanya.
Dalam pada itu, @leenora.co sempat berpesan kepada bakal pengantin agar menjadikan kisahnya sebagai satu pengajaran dalam memilih pakej perkahwinan kelak.
Hantaran tersebut telah meraih sebanyak 86,100 tanda suka dan 1,300,000 jumlah tontonan setakat ini. – KOSMO! ONLINE


Tanah runtuh: Lokasi kejadian tak tersenarai dalam cerun kritikal
Oleh NURUL IZZATI ZAINI

26 Disember 2022, 1:50 pm
PETALING JAYA- Kawasan tragedi runtuhan tanah di tapak perkhemahan Father’s Organic Farm, Jalan Batang Kali-Genting Highlands, Hulu Selangor pada 16 Disember lalu, tidak tersenarai dalam cerun-cerun kritikal.
Perkara tersebut dimaklumkan dalam satu kenyataan semalam oleh Ketua Pengarah Jabatan Mineral dan Geosains (JMG), Hisamudin Termidi.
“JMG menegaskan bahawa skop pemantauan cerun kritikal tertumpu di kawasan penempatan dan cerun-cerun semulajadi yang tidak bertindih fungsi dengan pihak autoriti lain,” katanya.
Sementara itu, bagi penempatan ataupun sebarang cadangan pembangunan baru di lereng bukit atau berkedudukan berhampiran cerun, Hisamudin berkata ia merupakan sebahagian komponen dalam kebenaran merancang yang memerlukan penilaian risiko dibuat.
“Bagi risiko yang melibatkan bencana geologi tanah runtuh, pihak pemaju perlu melantik ahli geologi profesional yang berdaftar di bawah Lembaga Ali Geologi Malaysia membuat penilaian,” katanya.
Terdahulu beberapa media tempatan melaporkan bahawa cerun di kawasan tragedi tanah runtuh tersebut disenaraikan antara lokasi kritikal yang dikenal pasti JMG.

Bagaimanapun, jurucakap pengusaha Father’s Organic Farm, Frankie Tan berkata, beliau tidak pernah menerima apa-apa surat atau sebarang maklumat mengenai senarai terbabit.
Tragedi tanah runtuh yang terjadi sekitar pukul 2.42 pagi pada 16 Disember lalu telah meragut 31 nyawa, manakala 61 orang terselamat daripada jumlah keseluruhan mangsa terlibat iaitu 92 orang. – KOSMO! ONLINE


Monyet curi beg pelancong berisi wang RM6,000
Oleh KOSMO!

26 Disember 2022, 11:00 am
BANGKOK – Seekor monyet melempar beg seorang pelancong yang mengandungi wang tunai berjumlah 50,000 baht (RM6,370) dari sebuah tebing selepas ‘mencuri’ beg tersebut untuk mencari makanan, lapor akhbar Daily Star semalam.
Dalam kejadian di Taman Negara Khao Phra Wihan, dalam wilayah Srisaket, Thailand, monyet liar itu dilaporkan melarikan beg seorang wanita kerana mencari makanan.
Namun, disebabkan tiada sebarang makanan di dalam beg tersebut, monyet itu melemparnya dari tepi tebing.
Pelancong berkenaan kemudian meminta bantuan renjer hutan bagi mencari beg itu yang mengandungi pelbagai barangan penting dan dokumen peribadi serta wang tunai berjumlah 50,000 baht (RM6,370).
Renjer hutan kemudian menuruni kawasan tebing itu untuk mencari beg tersebut dan menyiarkan rakaman usaha pencarian itu secara penstriman langsung di laman Facebook.
Selepas menuruni tebing kira-kira 100 meter, beg itu berjaya ditemui dan dipulangkan kepada pelancong berkenaan.

Menurut Taman Negara Khao Phra Wihan, monyet-monyet liar di kawasan itu kebiasaannya agresif dan sering merampas barangan milik pelancong ketika ia mencari makanan. – Agensi


[VIDEO] Ribuan ‘serbu’ Kuala Sungai Baru cari mentarang
Oleh SYED AZLAN SAYID HIZAR

26 Disember 2022, 12:14 pm
KUALA PERLIS – Suasana di perairan Kuala Sungai Baru, di sini meriah bagaikan pesta selepas diserbu ribuan pengunjung yang mahu menyelam bagi mendapatkan mentarang di situ sejak beberapa hari lalu.
Penduduk, Hamzah Ahmad, 62, berkata, perairan tersebut menjadi tumpuan penduduk setempat dan pengunjung dari Kedah berikutan jumlah mentarang yang banyak ketika ini.
“Kawasan ini kembali menjadi tumpuan orang ramai untuk mencari mentarang selepas tiga tahun. Ini kali pertama orang ramai ‘menyerbu’ perairan ini selepas pandemik Covid-19 melanda negara.
“Berpuluh-puluh bot nelayan akan berlabuh mengikut jajaran ban alur pelayaran dari muara menuju kira-kira satu kilometer ke tengah laut bagi mengutip sendiri hasil laut itu menggunakan tangan,” katanya ketika ditemui di sini semalam.
Tinjauan mendapati orang ramai termasuk golongan remaja dan wanita mengutip hasil laut itu dengan menyelam pada takat kedalaman air laut paras pinggang manusia dewasa.
Siput mentarang atau nama saintifiknya Pholas orientalis merupakan sejenis hidupan marin bercengkerang yang boleh dimakan, mempunyai kulit nipis dan gemar air laut bersuhu rendah serta banyak didapati di Kuala Perlis dan Sabak Bernam, Selangor.

Kata Hamzah, aktiviti itu biasa dilakukan pada sebelah petang ketika air mulai surut dan penyelam mentarang akan turun ke dalam laut bagi merasa kehadiran hidupan laut itu dengan menggunakan kaki.
“Mereka kemudian akan menyelam dan mengutip hidupan laut itu menggunakan tangan,” ujarnya. – KOSMO! ONLINE


Banjir: 4,300 masih berlindung di PPS dua daerah di Kelantan
Oleh MUHAMMAD AYMAN GHAFFA

26 Disember 2022, 9:59 am
KOTA BHARU – Mangsa banjir di Kelantan terus menurun kepada 4,300 orang yang ditempatkan di 18 pusat pemindahan sementara (PPS) setakat pagi ini berbanding 5,585 orang malam tadi.
Pegawai Pengurusan Bencana dan Operasi, Angkatan Pertahanan Awam Malaysia (APM) Kelantan, Kapten Mohd. Hanif Omar berkata, jumlah itu menunjukkan penurunan sebanyak 1,285 mangsa.
Menurutnya, daripada angka itu, ia melibatkan sebanyak 1,412 buah keluarga dan ia menurun berbanding 1,835 keluarga malam tadi.
“Daerah Pasir Mas masih menempatkan seramai 3,118 mangsa dan Tumpat seramai 1,182 orang.
“Sungai-sungai utama di Kelantan termasuk Sungai Kelantan, Sungai Semerak, Sungai Lebir, Sungai Pergau dan Sungai Lanas menunjukkan bacaan menurun hari ini,” katanya.
Tambah Mohd. Hanif, Sungai Golok di Jenob sudah mencatatkan bacaan normal manakala Rantau Panjang dan Jenob masih menunjukan paras amaran. – KOSMO! ONLINE


149 saman JPJ dalam tempoh lima jam
Oleh ISWAN SHAFIQ ISA

26 Disember 2022, 11:38 am
SEBERANG PERAI – Sebanyak 149 notis saman dan teknikal atas pelbagai kesalahan telah dikeluarkan Jabatan Pengangkutan Jalan (JPJ) Pulau Pinang dalam satu operasi penguatkuasaan sempena sambutan Krismas, di sini malam kelmarin.
Operasi yang berlangsung selama lima jam bermula pukul 10 malam itu menyasarkan pengguna yang melalui Plaza Tol Jambatan Sultan Abdul Halim Muazzam Shah (JSAHMS) atau lebih dikenali sebagai Jambatan Kedua di Batu Kawan.
Menurut JPJ negeri dalam satu kenyataan di sini, operasi terbabit dijalankan dengan kerjasama Jabatan Siasatan dan Penguatkuasaan Trafik (JSPT) Pulau Pinang.
“Pelbagai kesalahan dikesan dilakukan oleh pengguna jalan raya sepanjang operasi itu termasuk tidak memiliki lesen memandu, Lesen Kenderaan Motor (LKM) tamat tempoh dan tiada perlindungan insurans.
“Turut dikesan adalah kesalahan menggunakan cermin (kereta) gelap, nombor pendaftaran ‘fancy’, tidak menampal pelekat P selain kesalahan teknikal seperti mengubahsuai ekzos dan lain-lain,” katanya.
Sehubungan itu, JPJ negeri menasihatkan para pengguna jalan raya supaya mematuhi peraturan dan undang- undang semasa memandu.

Pada masa yang sama, mereka turut diingatkan supaya memastikan kenderaan sentiasa berada dalam keadaan baik dan selamat semasa di jalan raya bagi mengelak daripada berlakunya sebarang insiden yang tidak diingini. – KOSMO! ONLINE


Hos brek bocor punca penumpang terkandas di Bukit Bendera
Oleh SAFINA RAMLI

26 Disember 2022, 1:54 pm
GEORGE TOWN – Kebocoran pada hos brek trek menyebabkan perkhidmatan funikular di Bukit Bendera dihentikan selama hampir tiga jam petang semalam.
Menurut kenyataan Perbadanan Bukit Bendera Pulau Pinang (PBBPP), kejadian berlaku pada pukul 4 petang semalam namun perkhidmatan funikular kembali beroperasi seperti biasa pada pukul 6.45 petang.
“Pasukan penyelenggaraan PBBPP memerlukan sedikit masa untuk menggantikan bahagian tersebut sebelum menghidupkan sistem dengan sepenuhnya.
“PBBPP kesal dengan kejadiaan yang berlaku pada hari ini dan memohon maaf di atas segala kesulitan yang dialami,” katanya dalam kenyataan di sini hari ini.
Semalam, Kosmo! Online melaporkan kira-kira hampir 1,000 pengunjung hampa apabila hasrat mereka untuk menikmati cuti sempena perayaan Krismas di puncak Bukit Bendera di sini terkubur setelah perkhidmatan kereta api dilaporkan mengalami kerosakan.
Kejadian tersebut menyebabkan keadaan di Stesen Bawah, Jalan Air Itam dikatakan bertukar kecoh apabila ada dalam kalangan pengunjung yang tiba seawal pukul 12 tengah hari mula meluahkan kekecewaan berikutan tempoh menunggu diambil hampir lima jima sehingga pukul 5.15 petang.

Untuk rekod, perkhidmatan funikular Bukit Bendera pernah beberapa kali mengalami gangguan sebelum ini sehingga menyebabkan ratusan pengunjung terkandas di pusat peranginan tersebut.
Kenyataan PBBPP berkata, pihaknya berterima kasih kepada Persatuan Penduduk Bukit Bendera dan polis yang pantas menghulurkan bantuan kepada pengunjung ketika kejadian tersebut.
“PBBPP berterima kasih kepada semua pengunjung atas kesabaran mereka terhadap gangguan perkhidmatan.
“PBBPP juga amat menghargai usaha Persatuan Penduduk Bukit Bendera yang menyediakan perkhidmatan jip, perkhidmatan bas dan polis atas tindakan pantas dalam menangani situasi kecemasan yang berlaku,” katanya. – KOSMO! ONLINE


Sungai Bernam pada paras bahaya
Oleh MUHAMMAD NAJIEB AHMAD FUAD

26 Disember 2022, 9:36 am
PETALING JAYA – Jabatan Pengairan dan Saliran (JPS) mengeluarkan amaran bahaya paras air bagi sungai di Sabak Bernam pagi ini.
JPS menerusi laman sesawangnya memaklumkan Sungai Bernam di Rimba KDR, Sabak Bernam ketika ini pada paras bahaya dengan bacaan 2.32 meter (m) iaitu trend meningkat.
“Dua sungai di Kelantan juga ketika ini pada tahap amaran iaitu di Rantau Panjang, Pasir Mas, 8.72 m dan di Kampung Jambu (Kuala Jambu), Tumpat dengan bacaan 2.4 m.
“Manakala di Sarawak pula tahap amaran dikeluarkan di Sungai Similajau, Bintulu pada paras 9.25 m,” katanya.
Sementara itu, Jabatan Meteorologi Malaysia (MetMalaysia) pagi ini meramalkan cuaca baik di seluruh negara berikutan tiada amaran ribut petir serta hujan lebat dikeluarkan setakat ini. – KOSMO! ONLINE


Bekalan air di 4 daerah telah pulih lebih 51 peratus – Air Selangor
Oleh KOSMO!

26 Disember 2022, 9:06 am
PETALING JAYA – Status pemulihan bekalan air di kawasan-kawasan terjejas di empat daerah telah mencapai lebih 51 peratus, sehingga pukul 6 pagi tadi.
Menurut hantaran di Facebook Air Selangor, empat daerah tersebut adalah Sepang (51 peratus), Hulu Langat (83 peratus), Petaling (54 peratus), dan Kuala Langat (93 peratus).
“Tempoh masa pemulihan bekalan air adalah berbeza dari satu kawasan ke kawasan lain bergantung kepada lokasi dan jarak premis pengguna.
“Air Selangor berharap agar para pengguna menggunakan air secara berhemah bagi memastikan proses pemulihan di kawasan-kawasan yang masih terjejas berjalan lancar seperti yang dijadualkan,” katanya.
Terdahulu, kerajaan negeri mengesahkan pati minyak wangi menjadi punca henti tugas Loji Rawatan Air (LRA) Sungai Semenyih dan LRA Bukit Tampoi, yang menjejaskan bekalan air ke 473 kawasan di empat daerah di Selangor serta Putrajaya. – KOSMO! ONLINE


Banjir: Terengganu semakin pulih, tinggal 1,438 mangsa
Oleh MOHD AZLI ADLAN

26 Disember 2022, 9:14 am
KUALA TERENGGANU – Situasi banjir di Terengganu semakin pulih dengan hanya 1,438 mangsa daripada 385 keluarga masih terjejas.
Jurucakap Sekretariat Jawatankuasa Pengurusan Bencana Negeri (JPBN) Terengganu berkata, mereka berada di 12 pusat pemindahan sementara (PPS) di empat daerah.
“Kuala Nerus masih mempunyai 1,090 mangsa daripada 312 keluarga yang berlindung di empat PPS.
“Seramai 183 mangsa daripada 51 keluarga pula berada di lima PPS di Besut manakala hanya dua PPS yang mempunyai 89 mangsa masih beroperasi di Kuala Terengganu,” katanya di sini hari ini.
Jurucakap Sekretariat JPBN Terengganu berkata, seramai 76 penghuni sebuah madrasah masih terjejas banjir di Marang.
Tambah beliau, keadaan banjir di negeri ini dijangka semakin baik memandangkan cuaca diramal cerah hari ini. – KOSMO! ONLINE


Pesan komputer riba tetapi dapat kotak bijirin
Oleh KOSMO!

26 Disember 2022, 9:00 am
LONDON – Seorang wanita terkejut apabila menerima bungkusan mengandungi kotak bijirin, sedangkan dia memesan komputer riba untuk anak perempuannya, lapor akhbar The Sun semalam.
Lizzie Pattison, memesan komputer riba pada Oktober lalu tetapi selepas membuka bungkusan penghantaran, dia mendapati bahawa kotak bijirin yang dihantar ke rumahnya.
Wanita dari Lichfield, Staffordshire, itu kemudian segera menghubungi syarikat peruncitan online, Amazon untuk mendapatkan bayaran balik tetapi ditolak kerana tempoh untuk mengadu tentang barangan jualannya itu telah tamat.
Komputer riba itu adalah hadiah untuk membantu anak perempuannya, Daisy yang akan mengambil peperiksaan penilaian sekolah rendah pada tahun depan.
Berang dengan layanannya, Pattinson memberitahu Perbadanan Penyiaran British (BBC) bahawa: “Kebimbangan utama saya ialah akan ada sebilangan kanak-kanak pada pagi Krismas yang akan membuka apa yang ibu bapa fikirkan sebagai tablet atau komputer riba kerana mereka belum membuka kotak itu.”
Bagaimanapun, Amazon akhirnya menawarkan bayaran balik kepada Pattinson dan anak perempuannya yang berusia 10 tahun selepas BBC membantu menyiasat kes mereka. – Agensi


Rafizi tak lari, kekal beri formula turunkan harga
Oleh KOSMO!

26 Disember 2022, 9:48 am
PETALING JAYA – ‘Saya tidak pernah lari dari perkara kontroversi jika itu menyelesaikan masalah’.
Itulah ungkapan Menteri Ekonomi, Rafizi Ramli dalam satu ciapannya semalam apabila menjawab dakwaan sesetengah pihak bahawa dirinya ‘lari’ dari isu harga barang.
Jelas Rafizi, beliau tidak takut dengan pandangan umum, malah yakin rakyat yang rasional akan mula memahami dan ikut serta.
“Dalam sebulan lagi, ‘geng-geng’ Perikatan Nasional yang pertikai semua akan terduduk.
“Sama macam mereka terduduk soal-soal lain yang asalnya kontroversi tapi bila hujahnya dibentang satu persatu, rakyat yang cerdik akan mula faham,” katanya.
Tambahnya, untuk menyelesaikan masalah harga barang, pihaknya perlu pastikan ekosistem harga barang lebih anjal.

Katanya, kerajaan sedang mengusahakan langkah-langkah jangka sederhana dan panjang seperti memperbaiki rantaian bekalan untuk hentikan monopoli, menetapkan kawalan harga tanpa ganggu kelangsungan bekalan, dan pelaburan berskala tinggi.
“Kita juga perlu ‘suntik’ keanjalan dalam permintaan sebagai satu lagi mekanisme kawalan harga.
“Kerajaan banyak data harga yang boleh digunakan rakyat. Kita mula dengan yang ini, Insya Allah sedikit demi sedikit kita kembalikan kuasa pengguna,” katanya.
Terdahulu, dalam sidang medianya pada Jumaat, Rafizi berkata, pengguna dinasihatkan agar tidak membeli barangan dijual oleh peniaga yang melebihi daripada harga purata.
Rafizi berkata, ekosistem tersebut yang diharap akan dibangunkan dan digerakkan oleh pengguna sendiri akan membantu menambah keanjalan di sebelah permintaan, sebagai satu usaha mengawal inflasi di masa akan datang. – KOSMO! ONLINE


MPAJ batal lesen restoran tular ‘tikus jilat ayam goreng’
Oleh KOSMO!

26 Disember 2022, 9:30 am
PETALING JAYA – Majlis Perbandaran Ampang Jaya (MPAJ) mengeluarkan Notis Pengesahan Pembatalan Lesen (NPPL) serta-merta kepada premis yang tular terdapat seekor tikus sedang menjamah ayam goreng sebelum ini.
Yang Dipertua MPAJ, Mohd. Fauzi Mohd. Yatim berkata, tindakan tersebut selaras dengan tindakan Kementerian Kesihatan (KKM) melalui Jabatan Kesihatan Negeri Selangor (JKNS) yang telah mengeluarkan Notis Perintah Tutup pada Sabtu lalu.
Jelas beliau, tindakan sitaan atas kesalahan menjalankan perniagaan tanpa lesen juga akan dijalankan sekiranya premis masih beroperasi setelah NPPL dikeluarkan.
“Permohonan lesen baru hanya akan dipertimbangkan sekiranya semua syarat terutamanya berkaitan kebersihan dipatuhi sepenuhnya.
“Pemeriksaan kebersihan premis makanan dari segi kawasan penyajian dan penyediaan makanan serta kawalan serangga perosak di premis juga dijalankan secara berkala oleh MPAJ,” katanya dalam satu kenyataan di sini hari ini.
Mengulas lanjut, Mohd. Fauzi berkata, berdasarkan rekod pemeriksaan lalu, penarafan kebersihan premis tersebut adalah pada Gred B bagi Jun 2021 dan terbaru adalah pada Januari 2022.

Kata beliau, MPAJ sentiasa memantau kawalan kebersihan setiap premis makanan bagi memastikan syarat-syarat dan peraturan-peraturan sentiasa dipatuhi.-KOSMO! ONLINE


Longgokan ayat suci al-Quran ditemui dibuang
Oleh NOR SHAFAWATI YUP

27 Disember 2022, 9:04 pm
SEREMBAN – Kesucian ayat suci al-Quran tercemar apabila ditemui dalam longgokan dipercayai dibuang oleh pihak industri di kawasan tempat pembuangan sampah haram di Jalan P/AM 2 Kawasan Perindustrian Arab Malaysia, Nilai di sini tengah tadi.
Ketua Unit Operasi Bahagian Penguatkuasaan Jabatan Hal Ehwal Agama Islam Negeri Sembilan (JHEAINS), Ahmad Zaki Hamzah berkata, longgokan ayat suci al-Quran itu ditemui oleh pekerja Perbadanan Pengurusan Sisa Pepejal Awam (SWCorp) ketika membuat pemeriksaan berkala pada pukul 12.15 tengah hari sebelum memaklumkan kepada pihaknya untuk tindakan lanjut.
“Hasil maklumat tersebut tiga agensi iaitu JHEAINS, SWCorp dan Majlis Bandaraya Seremban (MBS) telah ke lokasi dan mendapati memang terdapat longgokan ayat suci al-Quran.
“Pemeriksaan mendapati ayat al-Quran yang dibuang itu dalam bentuk hiasan yang dibingkaikan termasuk ayat tiga Qul dan doa 1,000 dinar,” katanya ketika ditemui di lokasi penemuan longgokan ayat suci al-Quran di Jalan P/AM 2 Kawasan Perindustrian Arab Malaysia, Nilai di sini.
Menurut Ahmad Zaki, longgokan kira-kira hampir tujuh tan ayat suci al-Quran tersebut telah diangkut menggunakan lori roll-on-roll-off (RORO) milik MBS untuk tujuan pelupusan mengikut hukum syarak.
“Setakat ini, longgokan tersebut akan ditempatkan sementara di Pusat Dakwah Islamiah, Paroi sebelum dilupuskan.

“Tindakan membuang ayat suci al-Quran ini boleh dikenakan tindakan di bawah Sesyen 50 Enakmen Jenayah Syariah Negeri Sembilan 1992 iaitu mencela, menghina dan sebagainya agama Islam,” katanya.
Jelas Ahmad Zaki, siasatan awal JHEAINS tidak menolak kemungkinan perbuatan itu dilakukan oleh pihak industri atau peniaga sekitar Nilai 3 di sini.
“Kalau kita tengok ini bukan perbuatan individu, tak ada orang simpan bingkai ayat al-Quran banyak macam ini.
“Mereka ambil jalan mudah longgokan di sini, sepatutnya ia dilupuskan mengikut hukum syarak bagi menjaga kemuliaan ayat al-Quran,” katanya.
Tambah beliau, pihak JHEAINS menyeru peniaga yang menjual hiasan ayat suci al-Quran terutama di Nilai berhubung dengan pihaknya untuk melupus atau memuliakan ayat al-Quran ‘terbuang’. -KOSMO! ONLINE.


Kereta masuk lorong mengejut punca lima superbike kemalangan
Oleh AZMI NORDIN

27 Disember 2022, 9:39 pm
GOMBAK -Gagal elak kereta ubah laluan menyebabkan lima sekawan cedera terbabas dalam kemalangan di kilometer 26.4 Lebuh Raya Kuala Lumpur-Karak dari arah Genting Highlands menghala ke Gombak, di sini, hari ini.
Ketua Polis Daerah Gombak Asisten Komisioner Zainal Mohamed Mohamed berkata, pihaknya menerima maklumat berhubung kejadian itu yang membabitkan lima motosikal berkuasa tinggi kira-kira pukul 12.30 tengah hari.
Katanya, hasil siasatan mendapati semua penunggang motosikal berkuasa tinggi berkenaan adalah lelaki berusia antara 35 hingga 58 tahun.
“Kemalangan itu dipercayai berlaku apabila salah sebuah motosikal hilang kawalan apabila sebuah kereta yang tidak dapat dikenal pasti mengubah laluan masuk ke lorong motosikal terbabit.
Tindakan itu menyebabkan motosikal terbabit terbabas ke lorong kanan, lalu empat lagi motosikal turut terbabas akibat mengelak mangsa yang jatuh di atas jalan,” katanya dalam kenyataan hari ini.
Akibat kemalangan itu, kelima-lima penunggang motosikal terbabit cedera di kepala dan beberapa bahagian badan lain.

Menurut Zainal, difahamkan kereta yang tidak dapat dikenal pasti berkenaan terus beredar dari lokasi sejurus selepas kejadian.
“Kesemua mangsa kemudian dibawa ke Hospital Selayang untuk menerima rawatan lanjut.
“Kes disiasat mengikut Seksyen 43(1) Akta Pengangkutan Jalan (APJ) 1987,” katanya. – KOSMO! ONLINE.


China tamatkan keperluan kuarantin untuk ketibaan antarabangsa
Oleh KOSMO!

27 Disember 2022, 9:00 pm
BEIJING – China akan menamatkan keperluan kuarantin yang perlu ditempuhi oleh warga asing termasuk pelancong antarabangsa yang tiba di negara itu bermula 8 Januari tahun depan, lapor stesen penyiaran CNN semalam.
Ia merupakan langkah besar ke arah membuka semula sempadan negara yang telah menghalang China daripada menerima kehadiran pengembara seluruh dunia selama hampir tiga tahun disebabkan pandemik Covid-19.
Pengembara yang masuk ke China hanya perlu menunjukkan keputusan ujian Covid-19 negatif yang diperoleh dalam tempoh 48 jam sebelum mereka berlepas, kata Suruhanjaya Kesihatan Kebangsaan (NHC) China dalam satu pengumuman lewat  semalam.
Pada masa ini, pengembara yang ingin memasuki China tertakluk kepada syarat lima hari kuarantin di hotel dan tiga hari pengasingan diri di rumah.
Selain itu, sekatan ke atas syarikat-syarikat penerbangan bagi bilangan penerbangan antarabangsa dan kapasiti penumpang juga akan dihapuskan, demikian menurut pengumuman yang sama.
Kelonggaran sempadan negara adalah sebahagian daripada langkah meluas yang dilaksanakan Beijing berikutan beberapa siri bantahan di seluruh negara sebelum ini. – Agensi


JBPM tambah tiga helikopter hantar bekalan makanan Orang Asli
Oleh AIMUNI TUAN LAH

27 Disember 2022, 8:16 pm
GUA MUSANG – Unit Udara Jabatan Bomba dan Penyelamat Malaysia (JBPM) menambah tiga lagi helikopter bagi melancarkan operasi menghantar bekalan makanan ke pos penempatan Orang Asli di daerah ini.
Juruterbang Pangkalan Udara Wilayah Tengah Subang, Selangor, Penolong Kanan Penguasa Bomba, Mohd. Azuna Mohamed Sabri berkata, dua helikopter iaitu Agusta 109 E (A109E) dari Pangkalan Wilayah Tengah dan Agusta Westland 139 (AW139) dari Pangkalan Wilayah Utara Bertam, Pulau Pinang telah selamat tiba untuk mempercepatkan operasi pada hari ketiga hari ini.
Katanya, sebuah lagi helikopter AW189 dari Pangkalan Wilayah Tengah dijangka akan sampai esok.
“Sejak operasi penghantaran bekalan makanan bermula Ahad lalu, sudah lebih 14 tan makanan asas dihantar ke perkampungan Orang Asli termasuk di Pos Gob, Pos Simpor, Pos Balar dan Pos Belatim.
“Helikopter A109E, AW139 dan AW189 digunakan untuk menghantar bantuan makanan di perkampungan Orang Asli yang kawasan mendarat sempit dan tidak sesuai dimasuki oleh pesawat jenis Mi-17-IV,” katanya ketika ditemui pemberita hari ini.
Mohd. Azuna berkata, helikopter AW139 di tugaskan untuk menghantar bantuan ke Kampung Lalok, Kampung Sau dan Pos Bihai serta A109E ke Pos Hau hari ini.

Katanya, pesawat Mi-17-IV pula akan melakukan empat penerbangan ke Pos Balar dan Pos Belatim yang membawa 391 bakul makanan.
“Operasi ini juga mendapat kerjasama daripada anggota Balai Bomba dan Penyelamat Gua Musang, Angkatan Pertahanan Awam Malaysia (APM) dan Jabatan Kemajuan Orang Asli (Jakoa),” katanya.
Kosmo! Online kelmarin melaporkan Jakoa mendapat kerjasama Unit Udara JBPM untuk menghantar 21 tan makanan kepada 1, 400 Ketua Isi Rumah (KIR) Orang Asli di enam buah pos pedalaman daerah ini yang terputus hubungan selepas laluan keluar dan masuk rosak akibat hujan. – KOSMO! ONLINE.


Tipu disamun elak bayar denda Mykad hilang
Oleh AZMI NORDIN

27 Disember 2022, 9:34 pm
KUALA LUMPUR – Sebanyak 152 laporan palsu diterima polis di daerah Sentul bagi sepanjang tahun ini yang kebanyakkanya berkaitan kehilangan kad pengenalan diri (Mykad).
Pecahan laporan palsu tersebut juga melibatkan 146 berkaitan jenayah samun dan ragut manakala enam berkaitan kenderaan hilang.
Ketua Polis Daerah Sentul, Asisten Komisioner Beh Eng Lai berkata, kebanyakkan laporan polis melibatkan individu yang kehilangan kad pengenalan diri (Mykad) dan ingin menuntut pampasan perlindungan insuran kenderaan.
“Hasil siasatan polis, individu yang membuat laporan palsu tentang kejadian ragut dan samun bertujuan mengelakkan diri mereka daripada dikenakan denda oleh pihak Jabatan Pendaftaran Negara (JPN).
“Menurut peruntukan JPN, individu yang kehilangan Mykad perlu membayar denda kecuali kehilangan Mykad itu disebabkan perlakuan jenayah,” katanya dalam kenyataan hari ini.
Sementara itu, laporan palsu kehilangan kenderaan pula disebabkan pemilik kenderaan ingin membuat tuntutan palsu daripada syarikat perlindungan insuran walaupun kenderaan tersebut tidak hilang.

“Siasatan pihak polis mendapati, antara sebab pemilik kenderaan membuat laporan palsu antaranya ialah kenderaan terlibat dengan bencana banjir.
“Selain itu, segelintir pemilik juga menyatakan kenderaan miliknya telah hilang sedangkan telah dijual,” katanya.
Dalam pada itu, Eng Lai menjelaskan, terrdapat juga individu yang tidak mahu memulangkan kenderaan yang dipinjam lalu menjadikan alasan hilang bagi membolehkannya terus menggunakan kenderaan tersebut.
Sehubungan itu 152 kertas siasatan telah dibuka dan kesemuanya telah didakwa mengikut Seksyen 182 Kanun Keseksaan. -KOSMO! ONLINE.


RTM siar Piala AFF 2022 bermula malam ini
Oleh MOHD. HUSNI MOHD. NOOR

27 Disember 2022, 8:21 pm
PUTRAJAYA – Impian rakyat Malaysia untuk menyaksikan skuad kebangsaan beraksi pada Piala AFF 2022 tercapai selepas RTM bersetuju menyiarkan perlawanan bola sepak itu bermula malam ini.
Menteri Komunikasi dan Digital, Fahmi Fadzil berkata, pihaknya mengambil maklum bahawa ramai peminat bola sepak tanah air telah memohon agar perlawanan Piala AFF Mitsubishi Electric disiar di saluran RTM.
“Saya juga telah berbincang dengan Menteri Belia dan Sukan, Hannah Yeoh yang turut mencadangkan perkara yang sama.
“Oleh itu, sukacita saya maklumkan bahawa saluran RTM akan menyiarkan perlawanan Piala AFF Mitsubishi Electric mulai 27 Disember 2022 (malam ini) sehingga perlawanan akhir yang dijadualkan pada 16 Januari 2023,” katanya dalam kenyataan hari ini.
Menurut beliau, susulan pengumuman ini, peminat bola sepak boleh menyaksikan sebanyak 10 perlawanan kejohanan itu sehingga 16 Januari depan.
“Peminat bola sepak boleh menyaksikan sebanyak 10 perlawanan Kejohanan yang akan disiarkan di saluran TV2 dan Sukan RTM serta penstriman langsung melalui aplikasi RTMKlik,” katanya.

Tambah Fahmi, malam ini, skuad bola sepak negara bakal menentang Vietnam dan perlawanan itu akan disiarkan menerusi saluran TV2 dan Sukan RTM serta penstriman langsung melalui aplikasi RTMKlik bermula 8.45 malam.
Katanya, siaran oleh RTM ini merupakan siaran tidak berbayar dan tertakluk kepada syarat kontrak hak siaran eksklusif, iaitu stesen penyiar FTA hanya dibenarkan menyiarkan perlawanan 15 minit lewat daripada waktu sebenar perlawanan. – KOSMO! ONLINE.


Salji mula turun di wilayah Tabuk, Arab Saudi
Oleh KOSMO!

27 Disember 2022, 8:00 pm
JEDDAH – Pergunungan Al-Jabal dan Alkan di wilayah Tabuk, barat laut Arab Saudi, diselaputi salji sekali gus menandakan penduduk negara itu bersedia untuk menyambut Tahun Baharu 2023, lapor akhbar Arab News semalam.
Sebahagian penduduk masih menunggu lebih banyak salji yang dijangka turun dalam tempoh beberapa hari akan datang, demikian menurut pemerhati cuaca.
Pelancong-pelancong membuat persediaan dan berkhemah di kawasan Tabuk sebelum paras salji meningkat seperti laporan keadaan cuaca yang dibuat oleh Pihak Berkuasa Am Meteorologi.
Fahd Al-Tarfawi, yang merupakan seorang jurugambar Arab Saudi memberitahu Arab News bahawa dia bergegas ke kawasan bersalji pada Ahad lalu dan mula merakam salji yang turun.
Fahd berkata, dia masih menunggu jumlah salji yang lebih tebal dan menggambarkan keadaan itu  sebagai permulaan yang tidak boleh diabaikan.
Sementara itu, seorang pemandu pelancong, Ahmed Al-Omrani menjelaskan kepada Arab News bahawa salji mula turun pada pagi Ahad namun, ia masih tidak mencapai paras biasa.

Dia juga yakin bahawa salji telah mula melanda di wilayah Alkan.
Alkan adalah adalah kawasan tanah rata di mana salji turun lebih daripada sekali setahun dan merupakan destinasi pelancongan untuk warga Arab Saudi dan sejumlah rakyat negara-negara Arab. – Agensi


Lelaki beristeri 12, 102 anak ‘serik’ tambah cahaya mata
Oleh KOSMO!

27 Disember 2022, 7:00 pm
KAMPALA – Seorang lelaki di Uganda yang mempunyai 102 orang anak bertekad untuk tidak lagi mendapat cahaya mata kerana dia sedang bergelut untuk mendidik anak-anaknya yang semakin membesar, lapor akhbar Daily Star semalam.
Lelaki tersebut, Musa Hasahya, 67, yang mempunyai 12 isteri kini mengarahkan mereka untuk mengambil pil perancang keluarga.
“Saya tidak boleh bertolak ansur lagi untuk (isteri-isterinya) melahirkan anak kerana sumber yang terhad. Atas dasar itu, saya telah menasihati semua isteri saya untuk membuat perancangan keluarga.
“Saya juga tidak menggalakkan orang ramai yang ingin berkahwin lebih daripada empat isteri supaya tidak berbuat demikian kerana situasi (ekonomi) yang tidak baik,” katanya.
Musa yang juga mempunyai 568 cucu, mempunyai rumah 12 bilik di Bugisa. Dia berkata, walaupun boleh membezakan anak-anak dan cucu-cucunya, dia tidak mengenali semua mereka dengan panggilan nama.
Musa berkahwin dengan isteri pertamanya, Hanifa pada tahun 1971 ketika usia 16 tahun selepas berhenti sekolah. Dia menjadi bapa buat kali pertama dua tahun kemudian apabila isterinya melahirkan seorang anak perempuan.

Sebagai pengerusi kampung dan ahli perniagaan, Musa berkata, dia memutuskan untuk menambah bilangan keluarga kerana mempunyai wang dan tanah.
“Oleh kerana saya memperoleh sesuatu, saya memutuskan untuk mengembangkan keluarga saya dengan mengahwini lebih ramai wanita,” ujarnya.
Musa kini meminta bantuan kerajaan dan berkata, dia sedang bertungkus-lumus untuk mendidik semua anak-anaknya. – Agensi


Lelaki warga emas maut jengkaut jatuh gaung
Oleh CHERINE JON

27 Disember 2022, 9:09 pm
pix – Anggota bomba mengeluarkan mangsa yang tersepit setelah jengkaut yang dikendalikannya terjatuh ke dalam gaung di Jalan Assan Nunggang, di sini hari ini.
SIBU – Seorang lelaki warga emas maut apabila jengkaut yang dikendalikannya terjatuh ke dalam gaung di Jalan Assan Nunggang, di sini hari ini.
Jurucakap Pusat Gerakan Operasi Bomba Sarawak berkata dalam kejadian yang dilaporkan pada pukul 3.38 petang itu, mangsa yang dikenali sebagai John Singke, 62, meninggal dunia di tempat kejadian akibat dihempap jentera berat itu.
Menurutnya, sepasukan anggota dari Balai Bomba dan Penyelamat (BBP) Bintangor dikerahkan ke lokasi kejadian, dengan jarak ke lokasi dari jalan utama dianggarkan sejauh 400 meter dan anggota berjalan kaki ke lokasi kerana tiada akses untuk kenderaan ke lokasi.
“Komander operasi melaporkan mangsa yang tersepit berjaya dikeluarkan menggunakan peralatan ‘air lifting bag’ dan disahkan meninggal dunia di tempat kejadian oleh pihak perubatan,” katanya dalam kenyataan, hari ini.
Katanya mayat mangsa kemudian diserahkan kepada polis untuk tindakan lanjut. – KOSMO! ONLIONE.


Piala AFF: Malaysia tewas 0-3 kepada Vietnam, keputusan pengadil dikecam
Oleh MUHAMAD ARDIE PUTRA SUHAIMI

27 Disember 2022, 10:44 pm
SKUAD Harimau Malaya mengalami kekalahan ‘tragis’ selepas tewas 0-3 kepada seteru tradisi, Vietnam pada aksi peringkat Kumpulan B saingan Piala AFF 2022 dengan pengadil perlawanan dari Jepun, Ryuji Sato melakukan beberapa keputusan yang dianggap kontroversi.
Pada aksi di Stadium My Dinh, Hanoi itu, skuad negara kendalian Kim Pan-gon membariskan kesebelasan terbaik dengan meletakkan pemain seperti Faisal Halim, Lee Tuck, Darren Lok dan Mukhairi Ajmal untuk mengemudi jentera serangan.
Kedua-dua pasukan dilihat gagal mempamerkan rentak sebenar dengan setiap percubaan yang dilakukan sedikit tersasar dan tidak menepati sasaran pada awal 20 minit pertama.
Peluang keemasan terbaik pertama yang diraih tuan rumah digunakan sepenuhnya oleh Nguyen Tien Linh untuk menanduk masuk gol pada minit ke-29 hasil daripada sepakan penjuru.
Tersentak dengan jaringan tersebut, skuad negara memperkemaskan jentera serangan dengan tuah memihak pasukan selepas Vietnam diarahkan beraksi dengan 10 pemain selepas Nguyen Van Toan dilayangkan kad kuning kedua.
Situasi tersebut membolehkan skuad negara melakukan asakan bertali arus apabila Mukhairi Ajmal hampir meledak gol penyamaan menerusi tandukan sebelum berjaya ditepis penjaga gol Vietnam, Dan Van Lam pada minit ke-42.

Mukhairi terus mempamerkan kelincahan apabila menggelecek beberapa pertahanan lawan sebelum melakukan rembatan dengan Van Lam kekal kebal untuk menyelamatkan gawang daripada dibolosi sekali gus keputusan 0-1 kekal sehingga tamat babak pertama.
Bersambung pada babak kedua, Pan-gon melakukan rombakan dengan memasukkan Safawi Rasid dan Norhakim Hassan untuk membantu jentera serangan.
Namun, nasib malang pula menimpa kem negara selepas Sato melayangkan kad merah ke atas Azam Azmi Murad pada minit ke-60 sekali gus menghadiahkan penalti kepada pasukan pelawat.
Kesempatan tersebut digunakan oleh Vietnam untuk melebarkan kelebihan hasil jaringan kedua dengan Que Ngoc Hai menyempurnakan sepakan penalti pada minit ke-64.
Skuad Naga Emas kendalian Park Hang-seo melengkapkan kemenangan sempurna dengan penjaga gol negara, Ahmad Syihan Hazmi tewas buat kali ketiga menerusi ledakan Nguyen Hoang Duc pada minit ke-83.
Pasukan kebangsaan berusaha untuk mengasak dalam memburu gol sagu hati tetapi keputusan 0-3 kekal sehingga tamat perlawanan.
Skuad negara yang kini meraih enam mata selepas mengharungi tiga perlawanan akan menentang Singapura pada aksi terakhir Kumpulan B di Stadium Nasional Bukit Jalil, 3 Januari depan. – KOSMO! ONLINE


Gempar anak kambing ada dua punggung, enam kaki
Oleh DIYANATUL ATIQAH ZAKARYA

27 Disember 2022, 5:31 pm
JASIN – Penduduk Kampung Relau di Asahan dekat sini gempar apabila seekor anak kambing biri-biri dilahirkan dalam keadaan luar biasa dengan mempunyai dua punggung dan enam kaki.
Pemiliknya, Raihan Ismail, 52, berkata, anak kambing itu lahir pada Selasa minggu lalu dan keluarganya terkejut apabila melihat fizikal haiwan tersebut termasuklah mempunyai dua ekor di bahagian punggung.
Ujarnya, kejadian itu adalah yang pertama kali berlaku sepanjang dia menjadi penternak selama 15 tahun dan kini anak kambing tersebut menjadi tumpuan penduduk yang teruja melihat keadaan fizikalnya.
“Anak kambing ini lahir pada Isnin minggu lalu dan saya mula perasan keistimewaannya apabila ingin mengalihkannya daripada kandang.
“Ibunya yang berumur 10 tahun sudah banyak kali melahirkan anak, ini kali pertama anaknya mempunyai enam kaki, dua punggung dan ekor,” katanya ketika dihubungi pemberita, di sini, hari ini.
Mengulas lanjut beliau berkata, anak kambing itu mempunyai dua kaki yang normal di bahagian hadapan, namun mempunyai empat kaki di bahagian belakang.

“Sebelum ini dia berdiri seperti haiwan lain tetapi sejak pagi tadi kakinya seolah-olah tidak kuat dan saya terpaksa membantunya setiap kali dia ingin menyusu dengan ibunya.
“Ada juga kawan yang belikan susu formula dan kita beri (anak kambing menyusu) guna botol, setakat ini reponsnya baik,” katanya.
Ujarnya, pihaknya dan penduduk kampung tidak menganggap anak kambing itu sebagai suatu petanda atau kepercayaan lain tetapi kebesaran Allah S.W.T semata-mata.
Tambahnya, sekiranya ada pihak yang berminat ingin membeli anak kambing itu, dia sudi menjualnya namun perlu membeli dengan ibunya sekali kerana ia masih kecil dan menyusu.


Campak 102.83 kg ganja tepi LPT 2
Oleh MOHD AZLI ADLAN

27 Disember 2022, 5:23 pm
KUALA NERUS – Anggota polis trafik yang mengadakan rondaan di Lebuh Raya Pantai Timur 2 (LPT 2) menjumpai 101 ketulan mampat disyaki dadah jenis ganja berhampiran susur keluar Plaza Tol Kuala Terenggganu berhampiran Kampung Gemuroh di sini kelmarin.
Ketulan mampat tumbuhan kering disyaki dadah jenis ganja itu dianggarkan bernilai RM257,075.
Ketua Polis Terengganu, Datuk Rohaimi Md. Isa berkata, sebelum ini, empat anggota polis trafik berkenaan melakukan operasi pemeriksaan pergerakan awam di kawasan sekitar Kampung Jong hingga plaza tol berkenaan.
“Operasi itu dilakukan di lokasi tersebut dan sekitarnya dari pukul 2.30 pagi hingga 4 pagi hari itu.
” Sebaik tiba di kawasan susur keluar menghala ke arah Kuantan, mereka menjumpai objek mencurigakan berupa beberapa kotak yang diletakkan di atas tanah berhampiran pembahagi jalan,” katanya di sini hari ini.
Rohaimi berkata, pemeriksaan mendapati 101 bungkusan tersebut mengandungi ganja seberat 102.83 kilogram (kg).

Tambah beliau, penemuam tersebut kemudiannya dimaklumkan kepada Bahagian Risikan dan Operasi Jabatan Siasatan Jenayah Narkotik Terengganu.
“Siasatan awal tidak menolak kemungkinan bungkusan dadah berkenaan ditinggalkan sementara oleh penjenayah sementara menunggu pemeriksaan anggota polis trafik selesai,” katanya. – KOSMO! ONLINE.


Agensi, GLC bawah Kementerian Kewangan perlu sentiasa bantu rakyat
Oleh ROSMIZAN RESDI

27 Disember 2022, 5:48 pm
MACHANG – Kementerian Kewangan mahu semua agensi kerajaan dan syarikat berkaitan kerajaan (GLC) di bawah selian kementerian itu memainkan peranan lebih proaktif dalam membantu rakyat yang terjejas dengan banjir menerusi tanggungjawab sosial korporat (CSR).
Timbalan Menterinya, Datuk Seri Ahmad Maslan berkata, agensi dan GLC di bawah kementerian tersebut perlu menjadi contoh dalam membantu rakyat yang sedang berdepan musibah.
“Saya mahu agensi kerajaan dan GLC (di bawah Kementerian Kewangan) lebih proaktif melaksanakan CSR tanpa perlu menunggu arahan supaya usaha membantu mereka yang terkena musibah seperti banjir dapat dilaksanakan secara terus.
“Apabila dapat tahu mengenai bencana seperti banjir, ribut dan kebakaran, bantu segera tanpa perlu saya turun padang,” katanya pada sidang akhbar selepas menyampaikan bantuan bencana banjir berjumlah RM80,000 di Pejabat Tanah dan Jajahan Machang di sini hari ini.
Ahli Parlimen Pontian itu memberitahu, agensi di bawah kementeriannya yang mengutip hasil seperti Lembaga Hasil Dalam Negeri (LHDN) dan Jabatan Kastam Diraja Malaysia (JKDM) juga perlu terlibat dalam CSR bagi membantu rakyat.
Katanya, beliau berharap agensi-agensi lain juga dapat memberi keutamaan CSR kepada rakyat ketika mereka dilanda musibah dan kesusahan.

“Sebagai contoh, Projek Laluan Rel Pantai Timur (ECRL) hari ini telah menyumbangkan 800 bungkusan makanan yang setiap satunya bernilai RM100 dengan jumlah keseluruhan sebanyak RM80,000. Selain itu, JKDM pula menyumbangkan beras,” ujarnya. – KOSMO! ONLINE.


Punca hilang, Ameera Khan tertekan, rasa dibenci
Oleh MOHAMMAD SHAHEMY AZMI

27 Disember 2022, 6:00 pm
PETALING JAYA – Pempengaruh popular yang juga adik kepada selebriti terkenal Neelofa, Ameera Khan memberitahu salah satu sebab dia mengambil keputusan menghilangkan diri dari media sosial kerana tertekan apabila merasakan dirinya dibenci masyarakat.
Menerusi pendedahan yang dibuat ketika sesi siaran langsung (live) dalam Instagram pada Ahad lalu, Ameera atau lebih dikenali sebagai Little Miss Khan (LMK) berkata, dia perlu berehat daripada media sosial selepas berasa tertekan dengan perkara yang dialaminya dalam dunia maya.
“Saya ada Instagram, orang bercakap tentang saya. Saya berehat daripada Instagram pun orang masih lagi bercakap mengenai saya.
“Sebagai wanita yang masih muda, saya tertekan dan rasa dibenci. Jadi saya perlu berehat,” katanya.
Ketika menjawab soalan daripada pengikutnya tentang aktiviti yang dilakukan sepanjang tempoh berehat selama enam bulan, Ameera, 22, berkata, dia banyak menyendiri, namun tidak menggalakkan orang lain untuk meniru perbuatan tersebut.
“Selama enam bulan berehat daripada media sosial, saya habiskan masa dengan keluarga, mengembara, bersenam dan membaca.

“Tapi hampir kebanyakan masa saya akan bersendirian. Saya tidak galakkan anda untuk berbuat begitu, cuma saya hanya mahu berehat,” katanya.
Dalam pada itu, Ameera juga memberitahu alasan dirinya menutup muka ketika bergambar bersama keluarga kerana dia enggan masyarakat bercakap apa-apa tentangnya.
Katanya, dia tidak mahu netizen mengambil tahu tentang dirinya termasuk mengetahui aktiviti yang dia lakukan sepanjang tempoh berehat.
“Kenapa tutup muka? Sebab saya tidak mahu orang bercakap apa-apa tentang wajah saya. Mereka (netizen) selalu bercakap tentangnya. Saya tidak mahu orang tahu apa-apa tentang saya,” jelasnya.
Ketika sesi itu juga, Ameera turut mengakui dia tidak boleh meninggalkan ‘dunia’ Instagram sepenuhnya 100 peratus kerana telah membesar dengan platform tersebut.
“Saya membesar dengan Instagram. Saya tidak boleh tinggalkannya 100 peratus, cuma saya reset sementara diri daripada semua orang,” ujarnya.
Pada Julai lalu, Ameera tiba-tiba ‘lesap’ dari radar Instagram selepas bertindak memadam semua foto dan perkongsian dalam platform tersebut.
Malah Ameera atau nama lengkapnya Nur Ameera Khan turut memadam gambar profil dan keterangan biografi dalam Instagramnya sehingga ke hari ini.
Bagaimanapun pada Sabtu lalu, dia membuat kemunculan semula apabila kembali aktif dalam Instagram sekali gus memberi kelegaan buat pengikut yang merinduinya. – KOSMO! ONLINE


[VIDEO] [KEMASKINI] Satu superbike terbakar, lima cedera di Karak
Oleh AZMI NORDIN

27 Disember 2022, 5:20 pm
GOMBAK- Lima cedera dan seorang mengalami lecur akibat kemalangan melibatkan lima motosikal berkuasa besar di kilometer 26.4, Lebuh Raya Karak – Kampung Sungai Chin Chin, di sini, tengah hari tadi.
Pengarah Bomba Selangor, Datuk Norazam Khamis berkata, pihaknya menerima panggilan kecemasan berhubung kejadian pada pukul 12.41 tengah hari sebelum menggerakkan anggota ke lokasi.
Sebanyak enam anggota lain-lain pangkat berserta sebuah jentera telah dikejarkan ke lokasi kebakaran dari Balai Bomba dan Penyelamat Selayang bagi melakukan kerja-kerja pemadaman.
“Laporan awal mendapati kebakaran melibatkan sebuah motosikal jenis Honda yang terbakar sepenuhnya akibat kemalangan melibatkan lima buah motosikal yang lain.
“Ekoran itu, direkodkan lima orang mangsa dalam kejadian tersebut dan seorang sahaja mengalami lecur akibat kebakaran motosikal,” katanya dalam kenyataan hari ini.
Jelas Norazam, kesemua mangsa dibawa ke hospital oleh pihak Kementerian Kesihatan Malaysia (KKM) sebelum pihaknya tiba di lokasi. -KOSMO! ONLINE.


Cristiano Ronaldo terima hadiah kereta Rolls-Royce sempena Krismas
Oleh KOSMO!

27 Disember 2022, 6:00 pm
LONDON – Bintang bola sepak Portugal, Cristiano Ronaldo dihadiahkan sebuah kereta Rolls-Royce serba baharu sempena Krismas oleh pasangannya, Georgina Rodriguez, lapor akhbar Daily Star semalam.
Bekas pemain kelab Manchester United itu terkejut menerima kenderaan tersebut dengan cat yang masih berkilat pada pagi Krismas lalu.
Rodriguez, 28, menghiasi kereta tersebut dengan reben merah terang sebagai hadiah kepada Ronaldo, 37, yang pernah memenangi anugerah pemain bola sepak terbaik Ballon d’Or sebanyak lima kali.
Pada mulanya, Rodriguez membawa Ronaldo pergi ke sebuah taman, di mana kereta mewah yang dianggarkan berharga £300,000 (RM1.6 juta) itu diparkir sebelum mendedahkan hadiah itu di hadapan anak-anak mereka.
Ronaldo berharap kegembiraan pada perayaan Krismas kali ini dapat dibawa ke Tahun Baharu 2023 yang mana dia akan mencari kelab baharu selepas kontraknya bersama Manchester United ditamatkan. – Agensi


Hakisan teruk di laluan pejalan kaki Jabatan Angkat Kuala Terengganu
Oleh TENGKU DANISH BAHRI TENGKU YUSOFF

27 Disember 2022, 5:43 pm
KUALA TERENGGANU – Fenomena air pasang besar yang melanda Terengganu baru-baru turut menjejaskan laluan pejalan kaki berhampiran Jambatan Angkat Kuala Terengganu di sini.
Hakisan di laluan tumpuan ramai khususnya pelancongan sepanjang 50 meter itu bukan sahaja merosakkan laluan pejalan kaki malah beberapa lampu jalan.
Seorang pengunjung, Khuzairi Mohd. Rozali, 20, berkata, hakisan itu sering berlaku pada monsun Timur Laut dan semakin seriua sejak dua tahun lalu.
“Kesan hakisan ini bukan baharu tetapi berlaku sedikit demi sedikit sejak dua tahun lalu.
“Sayangnya sebab kurang cakna pihak berkuasa, kerosakannya melarat pada musim tengkujuh kali ini. Saya tahu sebab sering berkunjung untuk memancing,” katanya ketika ditemui Kosmo! di sini hari ini.
Khuzairi berkata, hakisan itu jika terus dibiarkan boleh mengundang bahaya kerana ia merupakan tumpuan pelancong.

Jelasnya, pada waktu siang, laluan itu menjadi lokasi tumpuan berswafoto berlatar belakang Jambatan Angkat Kuala Terengganu manakala malamnya pula dipenuhi kaki pemancing.
“Ia juga berdekatan dengan lokasi food truck (kenderaan saji) yang biasanya dipenuhi ramai pada hujung minggu,” katanya. – KOSMO! ONLINE.


Menteri arah Malindo Air mohon maaf
Oleh KOSMO!

27 Disember 2022, 6:52 pm
Menteri arah Malindo Air mohon maaf | 15 MINIT MMTV 27 Disember 2022.


Netizen kecewa tudung Hana Ismail semakin senteng
Oleh NUR AL-FAIRUZA SYARFA NOR SAIDI

27 Disember 2022, 6:10 pm
PETALING JAYA – Setelah mendirikan rumah tangga dengan Da’i Syed pada bulan lalu, pengacara terkenal Hana Ismail dikecam akibat menggayakan stail tudung singkat serta tidak menutup bahagian dada seperti imejnya sebelum ini.
Menerusi entri terbaharu dalam Instagram, pemilik nama penuh Nurulhana Ismail tampil bergambar dalam kereta mengenakan busana hitam putih dengan stail tudung senteng.
Rata-rata peminat terkejut dan kesal dengan penampilan terbaharu pengacara PM Live! itu kerana mereka lebih menyukai fesyen Hana yang sinonim bertudung labuh.
“Pertama kali melihat Hana bertudung singkat,” ujar peminat kecewa.
“Minta maaf memang jubah tersebut nampak dada? Tidak tutup bahagian hadapan sehingga menampakkan aurat,” tutur pengikut.
“Kenapa tudung jadi singkat pula,” ujar netizen pendek seolah-olah tidak gemar dengan penampilan yang ditonjolkan oleh Hana.

Hana bagaimapun tidak bertindak membalas sebarang komen atau memberikan reaksi peribadi terhadap keprihatinan netizen dengan penampilan terbaharunya.
Terdahulu, kemesraan hubungan Hana dan Da’i Syed mengundang pelbagai respon daripada netizen yang meluahkan rasa meluat melihat aksi pasangan pengantin baharu itu sehingga dilabelkan ‘terpaling berkahwin’.
Hana dan Syed mendirikan rumahtangga pada 3 Disember lalu dengan sekali lafaz di Masjid Ibnu Mas’ud, Kuala Lumpur. -KOSMO! ONLINE


Banjir: Tinggal 53 orang mangsa di Besut
Oleh MOHD AZLI ADLAN

27 Disember 2022, 5:36 pm
KUALA TERENGGANU – Banjir besar yang melanda Terengganu sejak 11 hari lalu hampir pulih sepenuhnya dengan hanya 53 mangsa masih berada di pusat pemindahan sementara (PPS).
Jurucakap Sekretariat Jawatankuasa Pengurusan Bencana Negeri (JPBN) Terengganu berkata, sebanyak 12 keluarga itu masih ditempatkan di Masjid Kampung La, Besut.
“Masjid Kampung La merupakan satu-satu PPS yang masih beroperasi di Terengganu pada masa ini.
“Sebuah lagi PPS iaitu Balai Raya Kampung Pantai juga di Besut sudah ditutup operasi pada pukul 10 pagi tadi,” katanya di sini hari ini.
Jurucakap Sekretariat JPBN Terengganu berkata, kesemua 12 mangsa yang menghuni PPS tersebut sebelum ini telah dibenarkan pulang ke rumah masing-masing setelah banjir surut.
Banjir besar yang melanda sejak 17 Januari lalu telah menjejaskan lebih 41,000 penduduk Terengganu di semua lapan daerah di negeri ini. – KOSMO! ONLINE


Kelantan sedia lebih 50 lori tangki bantu mangsa banjir
Oleh MUSTAQIM MOHAMED

27 Disember 2022, 3:49 pm
KOTA BHARU – Kerajaan negeri Kelantan menyediakan lebih 50 buah lori tangki syarikat Air Kelantan Sdn. Bhd (AKSB) bagi membantu mangsa banjir mendapat bekalan air untuk kegunaan mereka termasuk kerja-kerja pembersihan rumah.
Timbalan Pengerusi Jawatankuasa Kerja Raya, Infrastruktur, Pengangkutan dan Utiliti negeri, Abd. Rahman Yunus berkata, lori tangki air tersebut akan digerakkan mengikut permintaan daripada penduduk terlibat.
“Mangsa banjir yang berdepan masalah bekalan air cuma perlu membuat panggilan. Kita akan hantar lori tangki air sama ada ke rumah atau untuk mengisi air dalam tangki statik di Dewan Undangan Negeri (DUN) terlibat.
“Saya rasa tiada masalah untuk menggerakkan kemudahan bantuan bekalan air tersebut pada musim banjir,” katanya pada sidang akhbar selepas majlis penyerahan Bantuan Banjir 2022 di Tunjong di sini hari ini.
Mengulas lanjut, Abd. Rahman memberitahu, lori tangki tersebut dijamin berfungsi dan boleh digunakan untuk menghantar bekalan air kepada mangsa-mangsa banjir. – KOSMO! ONLINE


Wanita lipat baju depan mesin pengering dikecam
Oleh KOSMO!

27 Disember 2022, 5:12 pm
PETALING JAYA – Tindakan seorang wanita melipat pakaian di hadapan mesin pengering pakaian di sebuah dobi layan diri dikecam orang ramai.
Rakaman video berdurasi 44 saat memaparkan tindakan wanita itu turut tular di media sosial.
Melalui rakaman tersebut, wanita itu dilihat terus melipat pakaian yang baru dikeluarkan dari mesin pengering menyebabkan perakam video itu tidak boleh menggunakan mesin berkenaan.
Difahamkan mesin pengering bersaiz besar itu hanya ada sebiji sahaja di dobi tersebut justeru perakam terpaksa menunggu wanita berkenaan selesai melipat pakaiannya.
Wanita itu juga enggan beralah malah didengari menyuruh perakam video itu menggunakan mesin pengering pakaian lain.
Tinjauan di ruang komen mendapati rata-rata pengguna media sosial menganggap perbuatan wanita itu tidak bertimbang rasa dan tidak wajar dicontohi.

“Kena faham dalam dunia ini bukan kita je hidup, nak pentingkan diri dah kenapa,” kata Nija.
“Aku pun pegguna tegar dobi layan diri, ambil kain kemudian bawa ke meja disediakan untuk lipat. Orang lain pun nak guna mesin,” kata Fauzan.
“Amboi kak, santainya. Ingat ini di rumah sendiri ke? Geram tengok,” kata Ayin.
“Inilah jadi bila seseorang itu ingat dia ada hak ke atas segala benda atau perkara,” kata Gus.
Sehingga kini, video tersebut telah ditonton lebih 9,000 kali di Twitter. – KOSMO! ONLINE